text:
“Say Panarian Ko et Agkabiangan na Sayan Mundo”
“Lapud saya et niyanak ak, tan lapud saya et linma ak dia ed mundo, pian tasian ko so katuaan.”—JUAN 18:37.
1, 2. (a) Panon ya onloloor so agpankakasakey na totoo ed mundo? (b) Anto ran tepet so ebatan tayod sayan artikulo?
“MANLAPU la nen ugaw ak, puro ag-inkahustisya so nanenengneng ko,” so imbaga na sakey a sister diad southern Europe, no nanonotan toy apalabas to. “Kanian agko labay so sistema na politika diad bansa mi, tan sinuportaan ko so iisipen na dakel ya importantin isyu. Diad tua, nagmaliw ak ya girlfriend na sakey a terorista diad dakel a taon.” Imbaga met na sakey a brother ed southern Africa no akin ya nagmaliw a bayolenti nensaman: “Kombinsido ak ya mas maong so tribu mi nen say arum, tan sinmuporta ak ed sakey a partido na politika. Imbangat da kamin pateyen so kalaban mi panamegley na gayang—anggan saramay ka-tribu mi ya onsusuportad sananey ya partido na politika.” Oniay inamin na sakey a sister ya manaayam ed central Europe: “Nagmaliw ak ya manangidumaduma, tan kabusol koy siopaman ya duma so bansa ra odino duma ed sikami so relihyon to.”
2 Saratan ya datin ugali na taloran abitla ed tagey et ipapatnag na dakel ya totoo natan. Dakel iray nagagawan marawal ya protesta parad kawayangan, mas lalon onloloor so agpankakasakey ed politika, tan diad dakel a bansa et kabkabusol iray totoon dumay lahi da. Singa impasakbay la na Biblia ya nagawad sayan kaunoran iran agew, saray totoo et “agda labay so mipaknaan.” (2 Tim. 3:1, 3) Balet anggaman onloloor so agpankakasakey na totoo ed mundo, panon ya napansiansia na saray Kristiano so pankakasakey da? Dakel so naaralan tayo no amtaen tayoy ginawa nen Jesus nen inmunan siglo sanen say bansan kawalaan to et nagmaliw ya magulo lapud politika. Aralen tayo so taloran manunan punto: Akin et agbalot akibabali si Jesus ed saray partido na politika? Panon ton impanengneng ya agnepeg a mibabali iray lingkor na Dios ed saray isyu na politika? Tan panon itayon ibabangat nen Jesus ya aliwan manepeg so panggaway karawalan ed arum?
SAY PANMORIA NEN JESUS ED SARAY PARAAN YA GAGAWAEN PIAN NIWALAY KAWAYANGAN
3, 4. (a) Diad panaon nen Jesus, anto ray iilaloan na saray Judio ya nagawad bansa ra? (b) Antoy epekto na saratan ya iilaloan diad saray disipulo nen Jesus?
3 Abayag lan pipirawaten na saray Judio ya pinulongan nen Jesus ya nawalaan ira na kawayangan manlapud uley na Roma. Saray Judion Panatiko, odino nasyonalistiko, et inimpluensyaan da ray totoo ya aligen da ra. Tinumbok na dakel ed saraman ya rebelde iray ideya nen Judas ya taga Galilea, sakey a palson mesias nen inmunan siglo ya angibalang ed dakel a totoo. Imbaga nen Josephus, sakey a Judion historian, ya “sinugsogan [nen Judas] iray kabaleyan to ya manrebelde, ya imbaga ton payakot ira lapud inmabobon ira ya manbayar na buis ed saray Romano.” Pinatey na saray Romano si Judas. (Gawa 5:37) Arum ed saray Judion Panatiko et nagmaliw ni ingen ya bayolenti pian nagawaan da ray pirawat da.
4 Likud ed saratan ya rebelde, saray ordinaryon Judio et aalagaren da so isabi na sakey a politikon Mesias. Iisipen da ya no onsabi so Mesias, gawaen ton makapanyari so bansa ra tan ibulos to ra ed panangaripen na Roma. (Luc. 2:38; 3:15) Dakel so manisia ya iletneg na Mesias so panarian to diad Israel. No ontan so nagawa, saray minilyon ya Judion nitaytayak ed nanduruman bansa et nayarin ompawil ed mismon bansa ra. Tandaan ya aminsan et tinepetan nen Juan Bautista si Jesus: “Kasin sika may aalagaren min onsabi odino wala ni sananey?” (Mat. 11:2, 3) Nayarin labay ya naamtaan nen Juan no kasin walay sananey ya manumpal ed amin ya iilaloan na saray Judio. Ontan met, samay duaran disipulo ya akaiba day apaolin Jesus diad dalan ya paarap ed Emaus et wala ray iilaloan da nipaakar ed Mesias balet ag-agawa. (Basaen so Lucas 24:21.) Ag-abayag kayari na satan, si Jesus et tinepetan na saray apostol to: “Katawan, ipawil mo ta so panarian na Israel diad sayan panaon?”—Gawa 1:6.
5. (a) Akin et labay na saray totoo ed Galilea ya magmaliw ya ari da si Jesus? (b) Panon ya impetek nen Jesus so kanonotan da?
5 Saratan ya iilaloan nipaakar ed Mesias so rason no akin ya labay na totoo ed Galilea ya magmaliw ya ari da si Jesus. Nayarin iisipen da ya si Jesus so sankamaongan lan manuley. Sikatoy marundunong ya mansalita; sarag ton paabigen iray mansasakit; sarag to ni ingen ya napakan iray narasan. Kayarin pinakan nen Jesus so manga 5,000 ya totoo, alikas to no antoy labay dan gawaen. “Lapud atebek nen Jesus a sikatoy ngalngali da la piliten a gawaen ya ari ra, sikatoy tinmaynan lamet ya amaarap ed palandey a bukbukor to.” (Juan 6:10-15) Diad sinmublay ya agew diad biek na Dayat na Galilea, nayarin kinmalma la iray totoo. Diad saman et impaliwawa nen Jesus ed sikara so tuan gagala na kimey to. Sikatoy imbaki pian tulongan irad espiritual, aliwan diad materyal. Imbaga tod sikara: “Mankimey kayo, aliwan parad naderal a kakanen, noagta parad agnaderal a kakanen a mangiter na bilay ya andi-anggaan.”—Juan 6:25-27.
6. Panon ya impalinew nen Jesus ya agto labay so nawalaan na pakauley diad dalin? (Nengnengen so litratod gapo na artikulo.)
6 Nen magano lay ipatey nen Jesus, atebek ton iilaloan na arum ya papatumbok to ya iletneg toy panarian tod dalin diad mismon Jerusalem. Impetek to itan ya nononoten da panamegley na ilustrasyon nipaakar ed mina. Unong ed satan ya ilustrasyon, si Jesus, samay “sakey a gagalangen a too,” et onlad arawi diad andukey a panaon. (Luc. 19:11-13, 15) Impalinew met nen Jesus ya sikatoy neutral ed politika diad Roma. Sikatoy tinepetan nen Poncio Pilato: “Sika so Ari na saray Judio?” (Juan 18:33) Nayarin natatakot so gobernador ya ompan manrebelde iray totoo ed gobierno lapud si Jesus, tan atan so manunan pakakapagaan nen Pilato legan na uley to. Inmebat si Jesus: “Say Panarian ko et agkabiangan na sayan mundo.” (Juan 18:36) Agto labay so mibabali ed politika ta say Panarian to et diad tawen. Imbaga tod si Pilato ya say kimey to diad dalin et ‘pian tasian to so katuaan.’—Basaen so Juan 18:37.
7. Akin et nayarin mairap ya paliisan so isuporta ed saray paraan ya gagawaen pian niwalay kawayangan anggan diad liknaan labat?
7 No natatalosan tayon maong so kimey tayo ya singa ed si Jesus, paliisan tayoy onsuporta ed saray paraan ya gagawaen na totoo pian niwalay kawayangan, anggan diad liknaan labat odino anggano agtayo ibabalikas. Aliwan mainomay itan. “Dakdakel so totoo ed lugar mi ya labay day pananguman,” so imbaga na sakey a ombiabiahen manangasikaso. “Maslak ya totoo et nagmaliw lan nasyonalistiko tan iisipen dan mas maong so bilay da no say mismon kalahi ra so manuley ed sikara. Maong labat ta pansiasiansiaen na saray agagi so pankakasakey da diad sigpot ya pibibiang da ed panangipulong na maong a balita na Panarian. Maniilalo ira ed Dios ya solusyonan toy ag-inkahustisya tan arum nin problema ya aarapen tayo.”
PANON YA INARAP NEN JESUS IRAY PROBLEMA ED POLITIKA?
8. Mangiter na sakey ya alimbawa na pakakairapan na saray Judio nen inmunan siglo.
8 Lapud onloloor so ag-inkahustisya, dakdakel so manpipirawat ya mibali ed politika. Say panagbuis so manunan isyu ed politika diad panaon nen Jesus. Diad tua, say rason na impanrebelde nen Judas ya abitla niman et lapud ganggan ya panagparehistro pian naseguro ya makapambayar na buis iray totoo ed Roma. Saray sakop na Roma, kaiba la ray katongtong nen Jesus, et kaukolan ya manbayar na dakdakel a buis, a singa saray produkto ra, dalin, tan abung da. Tan say lalon mamapairap ed sikara et say pankukurakot na saray managsingil na buis. No maminsan et babayaran da ray opisyal na gobierno pian nawalaan ira na atagey ya posisyon tan uusaren da itan pian makala ra na dakel ya kuarta manlapud saray akolekta ra. Si Zaqueo, ya pangulon managsingil na buis ed Jerico, et nagmaliw ya mayaman lapud kuakuartaan to ray totoo. (Luc. 19:2, 8) Satan ya kagagawa to et nayarin mipara ed gagawaen la na karaklan.
9, 10. (a) Panon ya sinalin patitan si Jesus na saray mamubusol ed sikato ya mibali ed problema ed politika? (b) Antoy naaralan tayo ed ebat nen Jesus? (Nengnengen so litratod gapo na artikulo.)
9 Si Jesus et sinalin patitan na saray mamubusol ed sikato nen tinepetan da no kasin manepeg so pambayar na buis. Say tutukoyen dan “buis” et samay sakey a denario ya sisingilen ed saray uuleyan na Roma. (Basaen so Mateo 22:16-18.) Kontran maong iray Judio ed panagbuis ta ipapanengneng na satan ya wala rad pakauley na Roma. Iilaloan na saray “kapartido na Herodes” ya nantepet ed si Jesus ya no kontraen toy panagbuis, sikatoy nayarin naakusaan ya rebelde ed gobierno. Balet no ibaga nen Jesus ya manepeg so pambayar na buis anggano makapabelat, nayarin anggapo lay ontumbok ed sikato.
10 Sineguro nen Jesus ya sikatoy mansiansian neutral nipaakar ed isyu ed panagbuis. Imbaga to: “Iter yo . . . ed Cesar iray bengatlan kien na Cesar, balet dia ed Dios iray bengatlan kien na Dios.” (Mat. 22:21) Siempre, amta nen Jesus ya kaslakan so panagkurakot na saray managsingil na buis. Balet aglabay nen Jesus ya nabalang so pokus to ed mas importantin isyu—say Panarian na Dios, ya makapangiter na tuan solusyon. Kanian impanengneng to so maabig ya alimbawa ed amin ya papatumbok to. Kaukolan dan paliisan so mibali ed saray problema ed politika, anggano singa duga odino maabig so gagala ra. Iyuuna na saray Kristiano so Panarian na Dios tan say inkatunong to. Ontan so gagawaen da imbes ya mangiter iray opinyon da ya balanglan pabor odino kontra ed gagawaen iran ag-inkahustisya.—Mat. 6:33.
11. Panon tayon nausar ed maong ya paraan so pirawat na puso tayon niwalay hustisya?
11 Dakel ya Tasi nen Jehova ya datin mibabali ed politika et anguman la natan. “Nen nanaral ak na social studies diad sakey ya unibersidad, labalabay koy mibali ed saray isyu ed politika,” so imbaga na sakey ya sister ed Great Britain. “Labay kon ilaban so karapatan mi ran andeket lapud graben ag-inkahustisya ya naeksperiensya mi. Anggano maong ak ya mankatunongan, siansia nin nadidismaya ak. Agko amta ya saray sengegan na ag-inkahustisya ed totoon dumay lahi ra et nepeg ya naekal ed kapusoan na totoo. Balet nen ginapoan koy manaral na Biblia, atalosan ko ya kaukolan kon igapo ni itan ed sarilik. Tan maanos ak ya tinulongan na sakey ya amputin sister pian nagawaan ko itan. Natan et regular payunir ak la diad sakey ya kongregasyon na sign-language, tan nanaaralan koy ontulong ed amin ya klase na totoo.”
“IPAWIL MOY ESPADAM ED KALUBAN TO”
12. Anton klase na “lebadura” so imbaga nen Jesus ya paliisan na saray disipulo to?
12 Diad panaon nen Jesus, say relihyon et mabetbet ya mibabali ed politika. Ibabaga na libron Daily Life in Palestine at the Time of Christ ya “saray sekta na relihyon ya akimembroan na saray Judio et onsusuportad saray tatawagen tayon partido ed politika.” Kanian pinasakbayan nen Jesus iray disipulo to: “Manbantay kayo; manalwar kayo ed lebadura na saray Fariseo tan ed lebadura nen Herodes.” (Mar. 8:15) Nen binitla toy Herodes, nayarin say tutukoyen to et saray kapartido na Herodes. No nipaakar ed politika, susuportaan na saray Fariseo so pipirawaten na saray Judio ya kawayangan. Nabasa ed salaysay nen Mateo ya binitla met itan nen Jesus nen katongtong to ray Saduceo. Agda labay ya nasalatan so manuley. Dakel ed saray membro ra so walaan na posisyon ed politika diad administrasyon na Roma. Mapuersan pinasakbayan nen Jesus iray disipulo to ya arawian da iray ibabangat, odino lebadura, na sayan taloran grupo. (Mat. 16:6, 12) Makapainteres ta agawa iyan tongtongan ag-abayag kayari na samay inkagawa nen labay na totoo ya gawaen ya ari si Jesus.
13, 14. (a) Panon ya saray problema ed politika tan relihyon et manreresulta ed karawalan tan ag-inkahustisya? (b) Akin ya aliwan solusyon so karawalan pian niwala so hustisya? (Nengnengen so litratod gapo na artikulo.)
13 No mibabali so relihyon ed politika, main-inomay ya onlesa so karawalan. Imbangat nen Jesus iray disipulo to ya nepeg iran mansiansian neutral diad onia ran pamaakaran. Mitukoyan itan ed samay rason no akin ya si Jesus et labay a pateyen na saray manunan saserdote tan Fariseo. Sikatoy ipapasen dan kalaban ed politika tan relihyon ya nayarin pansengegan na pakaekal da ed posisyon da. Oniay imbaga ra: “No paulyanan tayo labat ed gagawaen to, manisia la ran amin ed sikato, tan onsabi iray Romano tan ekalen dad sikatayo so pasen tayo tan say nasyon tayo.” (Juan 11:48) Kanian indaulo na Atagey a Saserdoten si Caifas so planon pamatey ed si Jesus.—Juan 11:49-53; 18:14.
14 Angibaki si Caifas na saray sundalon mangerel ed si Jesus diad labi. Amta nen Jesus iyan makapabaing ya plano ra, kanian nen unor lan pangdem to a kaiba iray apostol to, imbaga ton mangawit ira na pigaran espada. Duga lay duaran espada pian ibangat ed sikara so sakey ya importantin leksion. (Luc. 22:36-38) Diad saman ya labi et inuyos nen Pedro so espada tan sinigbat to so sakey ed saramay linman mangerel ed si Jesus. Ginawa iman nen Pedro lapud pansyodot to ed anggapoy hustisyan impangerel ed si Jesus diad saman ya labi. (Juan 18:10) Balet imbaga nen Jesus ed si Pedro: “Ipawil moy espadam ed kaluban to, ta amin iramay mangusar na espada et ompatey ed espada.” (Mat. 26:52, 53) Sayan importantin leksion et mitukoyan ed samay impikasi nen Jesus antis na saman ya labi—nepeg ya ag-ira magmaliw a kabiangan na mundo. (Basaen so Juan 17:16.) Say Dios so nepeg ya ilaloan dan mangiter na hustisya.
15, 16. (a) Panon ya tutulongan na Salita na Dios iray Kristiano ya paliisan so karawalan? (b) Antoy nanenengneng nen Jehova ya pandumaan diad saray totoo ed mundo natan?
15 Samay abitla niman ya sister ya taga southern Europe et naaralan to met itan ya leksion. Oniay imbaga to: “Atalosan ko ya agniwala so hustisya panamegley na karawalan. Apruebaan ko ya saramay magmamaliw ya marawal et mansusumpal ed ipapatey. Tan dakel so makakaliknay ermen tan sanok. Malikeliket ak nen naaralan kod Biblia ya say Dios labat so makapangiter na tuan hustisya diad mundo. Saya so ipupulong ko diad loob la na 25 ya taon.” Samay brother ya taga southern Africa et sinalatan to lay gayang to na “espada na masanton espiritu,” say Salita na Dios, legan ton ipupulong so mensahe na kareenan ed saray totoo, antokaman so tribu ra. (Efe. 6:17) Tan samay sister ya taga central Europe et nagmaliw ya asawa na sakey a brother ya say tribu ra et datin kabusol to. Anguman iran talo lapud labay dan aligen so Kristo.
16 Importantin maong iray ginawa dan pananguman! Inkompara na Biblia so totoo ed madaluyon ya dayat, ya anggapoy kareenan. (Isa. 17:12; 57:20, 21; Apo. 13:1) Anggaman saray totoo et magulo, anggapoy pankakasakey da, tan magmamaliw ya bayolenti lapud saray problema ed politika, mansiasiansia tayon mareen tan nankakasakey. Tan legan ya nanenengneng nen Jehova so mundon anggapoy pankakasakey, sikatoy naliliketan no nanenengneng ton walay pankakasakey na totoo to.—Basaen so Sofonias 3:17.
17. (a) Anto so taloran paraan pian napansiansia tayo so pankakasakey tayo? (b) Antoy aralen tayo ed ontumbok ya artikulo?
17 Naaralan tayo so taloran paraan pian napansiansia tayo so pankakasakey tayo: (1) Manmamatalek tayo ya say Panarian na Dios ed tawen so mangiter na tuan hustisya, (2) agtayo mibabali ed saray problema ed politika, tan (3) agtayo manggagaway karawalan. Balet no maminsan et nayarin naderal so pankakasakey tayo lapud panangidumaduma. Aralen tayo ed ontumbok ya artikulo no panon tayon arapen iyan subok, a singa ginawa na saray Kristiano nen inmunan siglo.


c: text/html

text: wallpaper, kareena kapoor ki sexy, kareena kapoor ki bp full sexy, Katrina Kapoor ki sexy picture Hindi Kareena Kapoor ki sexy picture, sexy kareena kapoor video, kareena kapoor sexy ass pics, kareena kapoor saxy, xnxx kareena kapoor, kareena kapoor fucking, kareena kapoor xxz, kareena kapoor raand kareena kapoor ki sexy wallpaper Kareena Kapoor ki sex video, kareena kapoor ki chut dikhao, kareena kapoor ke sexy kareena kapoor ke sexy video heroine, kareena kapoor sexy video download, kannada kareena kapoor and sexy, kareena kapoor sec, kareena kapoor nudes, kareena kapoor xxxxsex, kareena kapoor blowjobmovie, kareena kapoor xxxhd, sax kareena kapoor

robotstxt: allowed

filter: keep


text:
SAY PANAG-BANTAYAN—PANARALAN YA EDISYON Agosto 2014
Walad sayan isyu iray aaralen ya artikulo parad Setyembre 29 anggad Oktubre 26, 2014.
Kasin Makakaawat Kay ‘Naakan Diad Dugan Panaon’?
Kasin kaukolan ya naawat na sakey so amin ya itatarya na matoor ya aripen pian mansiansian mabiskeg ed espiritual?
Antoy Betang na Bibii ed Gagala nen Jehova?
Amtaen no panon ya naapektoan iray lalaki tan bibii lapud impanrebelde ed Dios. Konsideraen iray eksperiensya na pigaran matoor ya bibii nensaman. Tan amtaen no antoy nitutulong na saray Kristianon bibii ed kimey na Dios natan.
Usaren so Salita na Dios
—Mabilay Itan!
Labay na amin ya Tasi nen Jehova so magmaliw ya epektibo ed ministeryo. Amtaen iray pigaran praktikal a suhestion no panon ya usaren so makapanyarin Salita na Dios diad pitongtong ed totoo panamegley na saray tract.
No Panon ya Onaapit si Jehova ed Sikatayo
Kaukolan tayon paeleten so relasyon tayod si Jehova. Aralen no panon ya lapud dondon tan Biblia et iyaasingger to itayo.
Dengelen so Boses nen Jehova Anggan Iner so Kawalaan Mo
Aralen no akin ya importante so idengel ed boses nen Jehova tan say maapit ya komunikasyon ed sikato. Tulongan itayo na sayan artikulo ya nanengneng tan napaliisan iray pakana nen Satanas tan saray kakapuyan tayo pian agnaamper so idengel tayod si Jehova.
‘Pawil Ka tan Pabiskeg Mo ray Agagim’
No say sakey et datin elder, sarag to kasi lamet ya ‘dampoten so betang na manangasikaso’?
Tepetepet na Saray Manbabasa
Nen imbaga nen Jesus ed saray Saduceo ya saray napaoli et “agla mangasawa odino miasawa,” kasin say tutukoyen to et say kioli ed dalin?
INALAD DAAN IRAN KOLEKSION MI
Dakel so Akalmo ed Katuaan Lapud “Eureka Drama”
Sayan pinatikey ya bersion na “Photo-Drama of Creation” et sarag ton ipalabas ed ararawin lugar, anggano anggapoy koryenti.


text: 17 Sanen manaayam lay David ed dilin abung* to, inkuan tod si propetan Natan:+ “Manaayam ak ed abung a gawad sedro,+ balet say kaban na sipanan nen Jehova et walad saray abel a tolda.”+2 Oniay ebat nen Natan ed si David: “Gawam so antokaman a walad pusom, ta walad sika so tuan Dios.”3 Diad saman a labi et sinmabi so mensahe na Dios ed si Natan, ya inkuan to:4 “La ka tan ibagam ed si David a lingkor ko, ‘Oniay inkuan nen Jehova: “Aliwan sika so mangipaalagey na abung a panayaman ko.+5 Ta manlapud samay agew ya impaway koy Israel anggad sayan agew et agak nanayam ed sakey ya abung, noagta inmalis-alis ak diad saray tolda tan diad saray tabernakulo.*+6 Diad amin a panaon a wala ak ed Israel, wala tay imbagak ed siopaman ya ukom ed Israel a tinurok a manpastol ed totook, ya inkuan kon, ‘Akin et agyo ak impaalageyan na abung a gawad sedro?’”’7 “Natan et oniay ibagam ed si David a lingkor ko, ‘Oniay inkuan nen Jehova na saray armada: “Inala ta kad saray panagpastolan, diad pangaasikasom na pulok, pian magmaliw a lider na Israel a totook.+8 Tan wala ak ed sika inerman so laen mo,+ tan paandien kod arapan mo so amin a kalaban mo;+ tan gawaen kon bantog so ngaran mo a singa saray bantog a totoo ed dalin.+9 Mamili ak na sakey a pasen parad Israel a totook tan pansiansiaen ko ra ditan, tan manayam ira ditan tan agla ran balot nagonigon; tan agla ra pairapen lamet na saray mauges a totoo a singa agawad apalabas,+10 manlapud agew ya anuro ak na saray ukom a mangidaulo ed Israel a totook.+ Tan taloen ko so amin a kalaban mo.+ Ontan met, ibagak ed sika, ‘Sakey a sankaabungan* so iletneg nen Jehova parad sika.’11 “‘“Sano manampot la ray agew mo tan nakaibam la ray inmuunan atateng mo, manuro ak ed ilalak mo,* sakey ed saray anak mon lalaki,+ tan iletneg kon malet so panarian to.+12 Sikato so mangipaalagey na abung parad siak,+ tan iletneg kon malet so trono to ya anggad angga.+13 Siak so magmaliw ya ama to, tan sikatoy magmaliw ya anak ko.+ Agko ekalen ed sikato so matoor a panangarok+ a singa ginawak ed samay akaunad sika.+14 Sikatoy ipasen kon manuley ya anggad angga diad abung ko tan diad panarian ko,+ tan say trono to et mansiansia ya anggad angga.”’”+15 Amin irayan salita tan sayan interon pasingawey et impasabi nen Natan ed si David.16 Diad saman et linmoob si Arin David tan yinmurong ed arapan nen Jehova tan inkuan to: “O Jehova a Dios, siopa ak tan say sankaabungan ko, ya ontan lay kabaleg na ginawam parad siak?+17 Tan singa aliwa ni yan magenap, O Dios, ta imbagam met a mansiansia so sankaabungan na lingkor mo anggad mabayag nin arapen,+ tan impasen mo ak a singa sakey a toon nepeg a lalo nin itandoro,* O Jehova a Dios.18 Anto ni nibagad sika na lingkor mon David, nipaakar ed kagalangan a niiter ed siak, ta kabkabat moy lingkor mo?+19 O Jehova, nisengeg ed lingkor mo tan unong ed panlabayan na pusom* et ginawam irayan amin a makapadinayew a bengatla, ya impaamtam a makapadinayew ka.+20 O Jehova, anggapoy makapipara ed sika,+ tan anggapo lay arum a Dios noag sika labat;+ paneknekan iya na amin a nadngelan mi.21 Tan wala ta ni arum a nasyon ed dalin a mipara ed Israel a totoom?+ Dinondon ira na tuan Dios bilang totoo to.+ Nanggawa kay ngaran parad inkasika diad panamegley na saray makapadinayew tan makapakelkelaw a ginawam,+ a pinataynan mo ray nasyon diad arapan na totoom+ a dinondon mo ed Ehipto.22 Ginawam so Israel bilang totoom diad amin a panaon;+ tan sika, O Jehova, so nagmaliw a Dios da.+23 Natan, O Jehova, komon ta napanmatalkan ed amin a panaon so insipan mo nipaakar ed lingkor mo tan ed sankaabungan to, tan gawaen mo komon so unong ed insipan mo.+24 Komon ta say ngaran mo et mansiansia* tan nitandoro+ ya anggad angga, pian ibaga na totoo, ‘Si Jehova na saray armada, say Dios na Israel, et Dios a parad Israel,’ tan komon ta niletneg a malet ed arapan mo so sankaabungan nen David a lingkor mo.+25 Ta impaamtam ed lingkor mo, O Dios ko, so gagalam a mangiletneg ka na sankaabungan* parad sikato. Kanian saya et matalek ya ipipikasi ed sika na lingkor mo.26 O Jehova, sika so tuan Dios, tan insipan mo irayan maabig a bengatla nipaakar ed lingkor mo.27 Kanian panliketan mo komon a bendisyonan so sankaabungan na lingkor mo, tan mansiansia komon itan ed arapan mo ya anggad angga, ta benendisyonan mo itan, O Jehova, kanian nabendisyonan itan ya anggad angga.”


text:
LEKSION 45
Naapag so Panarian
Nen si Jehova labat so dadayewen nen Solomon, walay kareenan ed Israel. Balet angasawa si Solomon na amayamay ya bibii ya nanlapud arum ya bansa tan mandadayew irad saray idolo. Kanian kalkalna ya anguman si Solomon, tan nandayew met la ed saray idolo. Nampasnok si Jehova. Imbaga tod si Solomon: ‘Ekalen kod pamilyam so panarian na Israel tan gawaen ko itan ya duaran panarian. Iter kod sakey ed saray lingkor mo so baleg ya parte, tan melag labat ya parte so uleyan na pamilyam.’
Pian mas malinew iyan desisyon nen Jehova, impaamta to itan diad sananey nin paraan. Nen walad dalan so sakey ya lingkor nen Solomon ya si Jeroboam, asabat to so propetan si Ahias. Pinilat nen Ahias so kawes to ed 12 ya piraso tan imbaga tod Jeroboam: ‘Ekalen nen Jehova so panarian na Israel ed pamilya nen Solomon tan gawaen to itan ya duaran panarian. Alam yay samploran piraso, ta sika so magmaliw ya ari na samploran tribu.’ Nen naamtaan itan nen Arin Solomon, labay ton pateyen si Jeroboam! Kanian tinmakas si Jeroboam tan linmad Ehipto. Nen inatey lay Solomon, say anak ton si Rehoboam so sinmalat ya ari. Diad saman et inisip nen Jeroboam ya sarag to lay ompawil ed Israel.
Binilin na saray mamatatken ed Israel si Rehoboam: ‘No maong so pantratom ed saray totoo, tuloytuloy da kan suportaan bilang ari.’ Balet imbaga na saray kakaaro nen Rehoboam ya kaugawan to: ‘Pairap mo ray totoo! Gawam ya mas mairap so trabaho da!’ Say inunor nen Rehoboam et saray kakaaro to. Pinairap to ray totoo, kanian nanrebelde ira. Si Jeroboam so ginawa dan ari na samploran tribu, ya tinawag ya panarian na Israel. Say duaran tribu et tinawag ya panarian na Juda, tan matoor dan sinuportaan si Rehoboam. Kanian naapag la so 12 ya tribu na Israel.
Aglabay nen Jeroboam ya saray walad sakop to et onla nin mandayew ed Jerusalem, ya sakop na panarian nen Rehoboam. Antam no akin? Natatakot si Jeroboam ompan say suportaan da lan ari et si Rehoboam. Kanian nanggawa si Jeroboam na duaran balitok ya kilaw a baka tan imbaga tod totoo: ‘Arawdawi Jerusalem. Dia ki la mandayew.’ Kanian nandayew iray totoo ed saray balitok ya kilaw a baka tan nilingwanan da lamet si Jehova.
“Agkayo mikakasakey ed saray agmananisia. Ta panon a makapanulop so inkatunong tan kaugsan? . . . Odino antoy piparaan na sakey a mananisia ed sakey ya agmananisia?”—2 Corinto 6:14, 15


text:
LEKSION 11
Subok ed Pananisia
Imbangat nen Abraham so anak ton si Isaac ya aroen si Jehova tan mantiwala ed amin ya im-promise nen Jehova. Balet nen manga 25 lay taon nen Isaac, walay ipapagawa nen Jehova ed si Abraham ya mair-irap. Anto ’tan ey?
Imbaga na Dios ed si Abraham: ‘Ipangasim, alam so saksakey ya anak mo tan iyapay mo diad palandey ed Moria.’ Ag-amta nen Abraham no akin ya onman so ipapagawa nen Jehova ed sikato. Balet inunor to nin siansia si Jehova.
Diad kabkabuasan, impila nen Abraham si Isaac tan say duaran lingkor to, tan linma rad Moria. Kayari taloran agew, sankanengneng da lay palandey. Imbaga nen Abraham ed saray lingkor to ya ontilak la ra tan alagaren da ra, ta sikara labat nen Isaac so onla ya mangiyapay na bagat. Impasakbat nen Abraham ed si Isaac imay usaren dan kiew, tan angawit si Abraham na kutsilyo. Tinepetan nen Isaac so ama to: ‘Kulaan na ayep ya ibagat tayo ey?’ Say kuan nen Abraham: ‘Si Jehova so mangiter na ibagat ta, ana’ko.’
Nen akasabi la ra ed palandey, nanggawa ra na altar. Insan sininger nen Abraham iray lima tan sali nen Isaac tan imparukol tod altar.
Insan inala nen Abraham so kutsilyo. Balet biglan arengel toy boses na anghel nen Jehova manlapud tawen, ya kuan to: ‘Abraham! Agmo sasakitan so anak mo! Amtak la natan ya walay pananisiam ed Dios ta agmo insiblet so anak mo.’ Insan walay anengneng nen Abraham ya lakin karnero ya asagur so saklor to ed melag a kiew. Kanian inukbaran ton tampol si Isaac tan amay karnero la so imbagat to.
Manlapud saman ya agew, tinawag nen Jehova si Abraham ya kaaro to. Antam no akin? Ginawa nen Abraham so amin ya ipapagawa nen Jehova ed sikato, anggano agto natatalosan no akin ya ipapagawa iratan nen Jehova.
Inulit nen Jehova so promise tod si Abraham: ‘Bendisyonan ta ka tan parakelen koy ananak odino ilalak mo.’ Im-promise met nen Jehova ya bendisyonan to so amin ya maong a totoo panamegley na pamilya nen Abraham.
“Ontan lay panangaro na Dios ed mundo ya inter to so bogbogtong ya Anak to, pian kada sakey a mangipapanengneng na pananisia ed sikato et agnaderal noagta nawalaan na bilay ya andi-anggaan.”—Juan 3:16


text:
Kasin Importante no Siopay Makakanengneng ed Gagawaen Mo?
KAKKABISADO di Bezalel tan Oholiab so kimey ya panagpaalagey. Nen aripen ni rad Ehipto, anganko et agda la nabilang so laryon ginawa da lapud karakel. Balet nensaman ni man. Natan et ingganggan ira na Dios ya idaulo so pampaalagey ed tabernakulo. (Exo. 31:1-11) Anggaman ontan, daiset labat so akanengneng ed saray makapadinayew ya ginawa da. Kasin adismaya ira ta ngalngali anggapoy akaapresyad saratan? Talaga kasin importante no siopay akanengneng ed saray ginawa da? Kasin importante no siopay makakanengneng ed gagawaen mo?
MAKAPADINAYEW IRAN KIMEY YA DAISET LABAT SO AKANENGNENG
Say arum ya kagawaan ed tabernakulo et talagan obra maestra. Sakey la ditan iramay kerubin ya gawad balitok ya walad tapew na kaban na sipanan. Deneskribe iratan nen apostol Pablo ya ‘magloria.’ (Heb. 9:5) Imadyin mo pa labat so karakep na saratan ya gawad pinanday a balitok!
No nadiskobre natan iramay ginawa di Bezalel tan Oholiab, seguradon i-displey iratan ed saray balibalin museum pian dakel so makanengneng. Balet diad samay panaon ya ginawa iratan nen Bezalel tan Oholiab, pigara kasi akanengneng ed karakep na saratan? Saramay kerubin et walad Sankasantosan a pasen diad tabernakulo, kanian say makakanengneng labat et say atagey ya saserdote ya onloloob ditan maminsan ed sakey taon, diad Agew na Pananakbong. (Heb. 9:6, 7) Daiset labat sirin so akanengneng ed saratan.
MALIKET ANGGANO DAISET LABAT SO MAKAKANENGNENG ED GAGAWAEN MO
No sika si Bezalel odino Oholiab ya nansagpot a maong pian gawaen iratan ya makapadinayew ya kimey, antoy naliknam no daiset labat manaya so makanengneng ed saratan? Diad panaon tayo, proud iray totoo no idayew ira na arum lapud saray agawaan da. Parad sikara, atan so sukatan ya importante so ginawa ra. Sikatayo ran lingkor nen Jehova balet et duma. Singa si Bezalel tan Oholiab, say rason no akin ya malikeliket tayo et lapud gagawaen tayoy linawa nen Jehova tan maapit so relasyon tayod sikato.
Nen wadiad dalin si Jesus, saray lider na relihyon et manpipikasi pian pandinayewan ira na arum. Duma balet so imbangat nen Jesus. Imbaga ton kaukolan ya manpikasi tayo manlapud puso tan ag-iilaloan ya lapud satan et irayew itayo na arum. Antoy resulta? “Tumangan ka na Amam ya onnenengneng diad maamot.” (Mat. 6:5, 6) Kanian say importante sirin et aliwan say nibaga na arum ed pikakasi tayo, noagta say nibaga nen Jehova ed satan. Nonoten tayo ya makabaliksan so pikakasi tayo no abobonan to itan. Ontan met ed saray gagawaen tayon sagradon panaglingkor. Agtayo iisipen ya importante so kimey tayo lapud irarayew itayo na arum; noagta lapud naliliketan si Jehova ya “onnenengneng” ed saray gagawaen tayo.
Nen asumpal so tabernakulo, “say lurem sinakuloban to so tolda na duypo, et say gloria [nen Jehova] pinano to so tabernakulo.” (Exo. 40:34) Paneknek itan na panangabobon nen Jehova! Anto kasi alikna nen Bezalel tan Oholiab? Anggaman ag-inyukit so ngaran da ed saray ginawa da, seguradon malikeliket ira ta amta ran benendisyonan na Dios so amin ya sagpot da. (Uli. 10:22) Diad inlabas na saray taon, seguradon napapaseseg ira no nanenengneng dan uusaren nid panaglingkor ed si Jehova iray ginawa da. Sano napaoli lay Bezalel tan Oholiab diad balon mundo, seguradon malikeliket ira no naamtaan dan say tabernakulo et inusar ed dugan panagdayew diad ngalngali 500 a taon!
Diad organisasyon nen Jehova natan, mantratrabaho iray animator, artist, musician, photographer, translator, tan writer ya ag-ipapaamtay ngaran da. Lapud satan et singa anggapoy “makakanengneng” ed saray gagawaen da. Ontan met ed saray kimey ya gagawaen diad masulok ya 110,000 ya kongregasyon ed interon mundo. Siopay makakanengneng ed gagawaen na account servant kada sampot na bulan? Siopay makakanengneng ed sekretaryo na kongregasyon no manpaparaan na binulan ya report? Siopay makakaimano ed saray agagi ya mangaapiger ed Kingdom Hall?
Anggapoy naawat di Bezalel tan Oholiab ya trophy, medalya, odino plake lapud mararakep ya desinyo da tan impaalagey da. Balet walay mas importantin naawat da


text:
No Panon Mon Nakontrol so Panaggastos Mo
Aliwa labat lan saray advertiser so mangiingganyo ed sikatayon manggastos lan manggastos, noag pati sikatayon mismo tan say apasalan tayo. Niay anemiran suhestion no panon mon nakontrol so panaggastos mo.
Paliisay ag-implanon pansaliw. Kasin eksayted kan man-shopping, lalo la no walay sale? No ontan, ompan walay tendensiam ya basta-basta labat la mangaliw. Pian napaliisan itan, kaukolan ya nonoten mo ni pansumpalan na pangaliw tan panmintinad saliwen mo. Isip mo met no diad apalabas et basta ka labat la nansaliw ya nagbabawian mo lanlamang. Agka manaapuran mandesisyon.
Paliisay pan-shopping pian labat nauman so mood mo. Tua, nayarin napaliket ka na pan-shopping. Balet no anggapo ka la lamet ed mood, ompan anap-anapen mo itan pian onliket ka. Imbes ya ipangget mod shopping, laka’d saray makatalos ya kakaaro, odino man-exercise ka.
Aggagawaen ya pastime so pan-shopping. Saray angkakabaleg tan mararakep ya mall et ginawa pian panliketan so pan-shopping. Anggano onla ka labat ed mall odino man-Internet pian mannengneng no antoy wala, maslak ed saray nanengneng mo et natukso to kan mangaliw. Kanian, man-shopping ka labat no walay implanom ya saliwen, tan tumbok moy planom.
Pilim iray nakakaulop mo. Mainomay ya makaimpluensyad sika so panagbilay tan bungay sangi na kakaarom. No gastos ka lan gastos pian makapisabayan ed sikara, di mananap kay arum ya kakaaron aliwan puros gastos so walad nonot da.
Agbasta-basta unuutang. Mainomay so unutang no agtayo nonotey pansumpalan. Kanian no walay credit card mo tan usaren mo itan, bayaran mon amin so binulan ya babayaran mo. Kaukolan mon amtaen no pigaray interest tan babayaran mod card mo, tan pilim imay abebay patubo to. Manalwar kad saray card ya atagtagey so ipautang da tan mangiyoopresi na agmo met kaukolan. No walay mabli ya saliwen mo, imbes ya utangen et mantipon ka ni pian nai-cash mo.
Amtaen so naaalmom. Mainomay ya nalabas so panggastos no agmo amta no pigaran talagay naaalmom. Kaukolan ya walay rekord mo tan amtaen no pigaray almom tan gastos mo. Iplanom no pigaray gastosen mo ed sakey bulan base ed almom tan apalabas iran gastos. Subaybayan moy nagagastos mo tan ikompara itan ed implanom. No walay agmo natatalosan nipaakar ed transaksion ed kuarta, patulongan kad sakey a kaarom ya walay amta tod satan.


text:
36 Saray Bilang
Saray pangulo da ray pamilya ed boleg nen Galad, a lakin anak nen Makir tan apo nen Manases a lakin anak nen Jose, linma rad kinen Moises tan saray arum a pangulo na Israel. Inkunda, "Say Katawan ingganggan to kayon mangapag na dalin ed saray totood Israel diad panamegley na pampapalaranan. Ingganggan to kayo met a mangiter na kayaryan nen kanayon min Zelofehad ed saray bibiin anak to. Balet no miasawa ra ed saray lalakin kabyangay na sananey a tribu, say kayaryan da et nasakop na sayan sananey a tribu, et diad ontan onmelag so apag mi. Diad Taon na Panangipawil na amin a kayaryan a nilako et nepeg lan ipawil ed gendat ya akankayaryan, say kayaryan da ray bibiin anak nen Zelofehad et mansiansia lan niyarum ed tribu na angasawad sikara tan nabawas ed tribu mi."
Kanyan si Moises inter tod saray totood Israel so onggendan a ganggan na Katawan. Inkuanto, "Duga so ibabaga na tribu nen Manases. Kanyan say Katawan imbaga to a saray bibiin anak nen Zelofehad et nayarian day miasawa ed siopaman, balet dia labat ed saray kabyangan na dilin tribu ra. Kayaryan na balang sakey ya Israelita et nepeg a mansiansia ed dilin tribu ra. Kayaryan na balang sakey ya Israelita et nepeg a mansiansia ed dilin tribu to. Balang sakey a biin akatawir na kayaryan ed tribud Israel a kawalaanto, et nepeg a miasawa ed lakin katribuan to. Diad onya balang sakey ya Israelita et tawiren toy kayaryan na saray lalaki to, kanyan ag onlad sananey a tribu so kayaryan to. Say kayaryan na balang tribu nepeg a mansiansian kayaryan to."
Kanyan di Mala, Tirza, Hogla, Milca, tan Noa ya anak nen Zelofehad et ginawa ra so ingganggan na Katawan ed kinen Moises; akiasawa ra sirin ed saray kakapinsan da. Akiasawa ra ed saray lalakin kabyangan na saray boleg na tribu nen Manases a lakin anak nen Jose, kanyan nansiansiad tribu nen ama ra so kayaryan da.
Sikara yay bilin tan totontonen ya inter na Katawan ed saray Israelita diad panamegley nen Moises diad saray patar na Moab ed nibaliw na Ilog na Jordan manlapud Jerico.


text:
MANUNAN ARTIKULO | NO OMPATEY SO INARO TAYOD BILAY
Nabilay Lamet Iray Inaatey!
Iisipen nen Gail, ya abitla ed akaunan artikulo, no naandi ni kasi ermen to ed impatey na asawa ton si Rob. Balet iilaloan ton napinengnengan to lamet diad balon mundo ya impromisa na Dios. Inkuan to: “Say paboritok ya teksto ed Biblia et Apocalipsis 21:3, 4.” Oniay nabasa ditan: “Say Dios a mismo et niwala ed sikara. Tan punasen to so amin a lua ed kamataan da, tan anggapo lay patey, anggapo met lay panermen tan panakis tan panotot. Saray datin bengatla et linmabas la.”
Inkuan nen Gail: “Wadtan lan amin so aanapen ko. Nakakasian ko ray totoo ya inateyan na inarod bilay balet agda amta ya sarag da ran napinengnengan lamet.” Panisiaan itan nen Gail kanian manguusar na dakel a panaon ed panagpulong, ipapaamta tod saray totoo so promisa na Dios ya diad arapen et “anggapo lay patey.”
‘Imposible ‘tan!’ so nayarin ibagam. Balet isipen pay alimbawa na lakin say ngaran to et Job. Sikatoy graben nansakit. (Job 2:7) Labay to lay ompatey balet panisiaan to ya sarag na Dios ya ipawil so bilay to. Inkuan to: “Komon ta iyamot mo ak ed Lubok . . . Ontawag ka, tan onebat ak ed sika. Pirawaten mo so kimey na saray limam.” (Job 14:13, 15) Manisia si Job ya sikatoy nailiw na Dios tan labalabay ton bilayen lamet.
Ontan so magano lan gawaen na Dios ed si Job tan ed dakel nin inaatey no paraiso lay dalin. (Lucas 23:42, 43) Nabasad Biblia diad Gawa 24:15 ya “walay kioli.” Ipapaseguro nen Jesus: “Agyo pankelawan iya, lapud onsabi so oras a saray amin a walad pakanodnonotan iran lubok et narengel day boses to tan ompaway ira.” (Juan 5:28, 29) Nanengneng nen Job ya nagawa itan. Diad satan a panaon et sikatoy ompawil ed “kaksilan,” tan say laman to et mansiansian “malangwer nen say laman na ugaw” anggad angga. (Job 33:24, 25) Ontan met so nagawa ed amin ya manisia ed sipan na Dios ya nabilay lamet iray inaatey diad dalin.
No wala lay inatey ya inarom ed bilay, saray impormasyon ya apantongtongan dia et nayarin agmangekal ed amin ya ermen mo. Balet no nonoten mon maong iray sipan na Dios ya walad Biblia, naikdan ka na tuan ilalo tan biskeg ya kaukolan mo.—1 Tesalonica 4:13.
Labay mo nin naamtaan so arum ya paraan no panon ya arapen so ermen? Odino labay mon naebatan iray tepet a singa say “Akin et iyaabuloy na Dios so kaugsan tan kairapan?” Nengnengen so website mi ya jw.org/pag pian naamtaan iray makapaliket ya ebat na Biblia.


text:
TEPET 18
Panon Kan Nawalaan na Maapit a Relasyon ed Dios?
“O Dumerengel na pikakasi, onasingger ed sika so amin a klase na totoo.”
“Manmatalek ka ed si Jehova diad interon pusom, tan agka mandedepende ed dilin pakatalos mo. Diad amin a dalan mo et sikatoy nonoten mo, tan gawaen ton maptek iray basbas mo.”
“Saya so mankabaliksay bilay ya andi-anggaan, a kabaten da ka, say saksakey a tuan Dios, tan samay imbakim, si Jesu-Kristo.”
“Diad tua et [say Dios] ag-arawi ed balang sakey ed sikatayo.”
“Saya so naynay kon ipipikasi, a lalo ni komon ya ombaleg so panangaro yo tekep na suston kakabatan tan aralem a pakatebek.”
“No walad sikayo so kulang na karunongan, mantultuloy komon ya onkerew ed Dios, ta sikatoy mabunlok a mangiiter ed amin tan agmamabalaw, tan niiter itan ed sikato.”
“Onapit kayo ed Dios, tan sikatoy onapit ed sikayo. Linisan yo ray lima yo, sikayo ran makasalanan, tan saray puso yo, sikayo ran agmakapandesisyon.”
“Saya so kabaliksan na panangaro ed Dios, ya unoren tayo ray ganggan to; tan saray ganggan to et aliwan makapabelat.”


text:
KAPITULO 129
Imbaga nen Pilato: “Nia so Too!”
MATEO 27:15-17, 20-30 MARCOS 15:6-19 LUCAS 23:18-25 JUAN 18:39–19:5
SINALI NEN PILATO YA IBULOS SI JESUS
LABAY YA PAIBULOS NA SARAY JUDIO SI BARABAS
SI JESUS ET INELEK-ELEKAN TAN MINALTRATO
Imbaga nen Pilato ed saray totoon malabay a mamatey ed si Jesus: “Anggapoy aromog kon basiyan na saray iyaakusa yod sikato. Diad tua, anggapo met so aromog nen Herodes.” (Lucas 23:14, 15) Natan, lapud labay nen Pilato ya ibulos si Jesus, sinali toy arum nin paraan, a kuan tod saray totoo: “Unong ed kustombre yo et kaukolan a mangibulos ak na sakey a too parad sikayo no Paskua. Kanian labay yon ibulos ko so Ari na saray Judio?”—Juan 18:39.
Amta nen Pilato a walay sakey a priso a manngaran na Barabas, a kabkabat a matakew, rebelde ed gobierno, tan managpatey. Kanian tinepet nen Pilato: “Siopay labay yon ibulos ko, si Barabas odino si Jesus a tatawagey Kristo?” Lapud asugsogan na saray manunan saserdote, kinerew na saray totoo ya say ibulos et si Barabas aliwan si Jesus. Tinepet lamet nen Pilato: “Siopad sikaran dua so labay yon ibulos ko?” Inyeyag da: “Si Barabas”!—Mateo 27:17, 21.
Adismayay Pilato, kanian tinepet to: “Anto sirin so gawaen kod si Jesus a tatawagey Kristo?” Inyeyag na totoo: “Ipasak ed poste!” (Mateo 27:22) Anggapoy baing dan kinerew so ipatey na sakey a toon andiay kasalanan. Akikasi si Pilato: “Akin, antoy mauges a ginawa na sayan too? Anggapon balot so aromog kod sikato a makanepegan na patey; sikatoy dusaen ko sirin tan ibulos ko la.”—Lucas 23:22.
Anggaman aminpigan akikasi si Pilato, inyeyag na amin a totoo: “Ipasak ed poste!” (Mateo 27:23) Inimpluensyaan na saray lider na relihyon iray totoo, kanian agla ra nakontrol, a labay dan walay onagus a dala! Tan aliwa itan a dala na sakey a kriminal odino managpatey, noagta dala na sakey a toon andiay kasalanan ya inawat ed Jerusalem bilang Ari limay agew ni labat so apalabas. No wadman iray disipulo nen Jesus, nansiansia ran mareen tan ag-ira nampalikas.
Anengneng nen Pilato ya anggapoy nagawaan to. Lalon inmingal iray totoo, kanian nampaalay danum tan inurasan to ray lima to ed arapan da. Imbaga tod sikara: “Anggapoy eebatan kod dala na sayan too. Sikayo lay makauley.” Anggan ontan so ginawa to, agnin siansia tinmunda iray totoo. Inkuan da: “Ebatan mi tan saray anak mi so dala to.”—Mateo 27:24, 25.
Mas labay na gobernador a paliketen ira nen say gawaen no antoy amta ton duga. Kanian imbulos nen Pilato si Barabas ta satan so kerew da. Impalakseban toy Jesus tan impasiplatan to.
Kayari na sayan maruksan impansiplat, inawit na saray sundalo si Jesus diad palasyo na gobernador. Diman et nantitipon iray sundalo tan lalo da nin minaltrato. Nanlaga ray koronan sabisabit tan inyan dad ulo to. Impabemben da met ed kawanan a lima nen Jesus so sakey a tanubong tan sinulongan day ambalbalangan balabal, a singa saray isusulong na arari. Ininsulto ra, a kuan da: “Maabig ya agew ed sika, Ari na saray Judio!” (Mateo 27:28, 29) Aliwan satan labat, nilutlutdaan day Jesus tan tinatampal da. Inala dad sikato may anawet a tanubong tan impekpek dad ulo to, kanian lalon pinmanek ed ulo to iray sabisabit na makapabaing a ‘korona’ to.
Say impangipatnag nen Jesus na nikaduman biskeg tan dignidad diad sarayan amin et pandinayewan nen Pilato kanian sinali to lamet a paliisan so responsabilidad, a kuan to: “Nengneng yo! Sikatoy ipaway kod sikayo pian naamtaan yon anggapoy aromog kon kasalanan to.” Kasin inisip nen Pilato a no ipaway toy Jesus natan ya asugatan tan mandala et napareen to ray totoo? Legan ya akaalagey si Jesus ed arap na totoon anggapoy puso, imbaga nen Pilato: “Nia so too!”—Juan 19:4, 5.
Anggaman abogbog tan asugatan si Jesus, makapadinayew so impanengneng ton dignidad tan inkakalmado, ya anggan si Pilato et binidbir to itan, ta napatnagan ed saray salita to so respeto tan panangasi.


text:
Makapangisalbay Bilay so Idengel ed Pasakbay!
NEN Disyembre 26, 2004, walay agawan yegyeg ya 9.1-magnitude diad isla na Simeulue a walad bandad norte na Sumatra, Indonesia. Amin ya totoo et akanengneng ed dayat. Aliwan normal so maples ya iyaatras na danum. Insan, biglan nagsibatik iray totoo paarap ed atagey iran pasen, ya iyeeyag da, “Smong! Smong!” say tawag da ed tsunami. Diad loob labat na 30 minuto, sinmabi so angkakabaleg a daluyon tan dineral na saratan so dakel ya kaabungan.
Say isla na Simeulue so unonan atamaan na satan ya graben tsunami. Balet diad 78,000 ya manaayam ditan, 7 labat so inatey. Akin ya dagdaiset? * Walay panangibaga na saray taga isla: ‘No walay maksil a yegyeg tan inmatras so dayat, batik ki lad palandey, ta biglan onleppua so dayat.’ Saray taga Simeulue et akaaral la ed agawad apalabas ya no biglan inmatras so dayat, amta da lan walay nagawan tsunami. Lapud dinengel day pasakbay, nisalba so bilay da.
Wala met so imbaga na Biblia ya onsasabin kalamidad, say “baleg a kairapan ya agni agawa manlapud inggapo na mundo anggad natan, anggapo ni, tan agla nagawa lamet.” (Mateo 24:21) Balet aliwa iyan panampot na planetan Dalin lapud pandederal na totoo odino lapud graben natural ya kalamidad, ta labay na Dios a say dalin et mansiansia ya anggad angga. (Eclesiastes 1:4) Imbes, say onsabin kairapan et manlapud Dios pian ‘deralen to iramay manederal ed dalin.’ Kanian say manampot et amin ya kaugsan tan kairapan. (Apocalipsis 11:18; Uliran 2:22) Talagan baleg a bendisyon itan!
Ontan met, diad isabi na satan a kadederal, ag-ompatey iray totoon anggapoy kasalanan, aliwan singa diad saray tsunami, yegyeg, odino isabog na bulkan. Ibabaga na Biblia ya “say Dios et aro,” tan ipropromisa na Dios ya Jehova ya “say matunong tawiren to so dalin tan manayam diman lawas.” (1 Juan 4:8; Salmo 37:29) Balet panon kan makaliktar ed baleg ya kairapan tan napanliketan iray bendisyon ya impromisa na Dios? Say nepeg mon gawaen et: Ondengel ed pasakbay!
MAGMALIW YA ALERTO ED SARAY NAGAGAWAN PANANGUMAN
Agtayo amta so eksakton petsa na panampot na amin ya kaugsan tan kairapan lapud imbaga nen Jesus: “Nipaakar ed satan ya agew tan oras et anggapoy siopaman a makaamta, anggan saray anghel ed tawen odino say Anak, noag say Ama labat.” Balet binilin itayo nen Jesus ya ‘mantultuloy a manbantay.’ (Mateo 24:36; 25:13) Parad anto? Ibabaga na Biblia no anto ray kipapasen na mundo antis ya onsabi so anggaan. No panon a say biglan inyatras na danum so amasakbay ed saray taga Simeulue ya walay nagawan tsunami, saray nagagawan pananguman ed mundo so sinyalis ya asingger lay anggaan. Ipapanengneng na kahon iray arum a pananguman ya ibabaga na Biblia.
Amta tayo ya arum ed saray akalista ed kahon et nagagawa met la nensaman, atan labat ta sansasakey. Balet inkuan nen Jesus ya no nanenengneng tayo la “irayan amin a bengatla,” amta tayon asingsingger lay anggaan. (Mateo 24:33) Tepetay sarilim, ‘Kapigan ya amin iratan a bengatla et (1) agawa ed interon mundo, (2) nambabansag ya agawa, tan (3) mas lalon onlalaknab?’ Mapatpatnag ya manbibilay ti lad satan a panaon.
PAKAPATNAGAN NA PANANGARO NA DIOS
“Say pangiter na saray pasakbay . . . et mangisalba na bilay,” kuan na datin presidente na U.S. Kayari na samay tsunami nen 2004, walay inyan ya warning system diad apektadon lugar pian agla naulit imay impakaandi na dakel a bilay. Mipadpara, mangiiter so Dios na pasakbay antis ya onsabi so anggaan. Imbaga na Biblia: “Sayan maong a balita na panarian so nipulong ed interon dalin bilang pantasi ed amin a nasyones, insan onsabi so anggaan.”—Mateo 24:14.
Nen imbeneg a taon, saray Tasi nen Jehova et angusar na masulok ya 1.9 bilyon ya oras ed panagpulong na maong a balita diad 240 ya bansa tan diad masulok ya 700 a lenguahe. Sayan nagagawa ed panaon tayo et mabiskeg ya ebidensya ya asingger lay anggaan. Lapud panangaro na saray Tasi nen Jehova ed kapara dan too, gagawaen day amin ya nayarian da pian pasakbayan so arum ed manasingger lan pangukom na Dios. (Mateo 22:39) Say mismon pakaantam ed sayan impormasyon et pakapatnagan ya inaro ka nen Jehova. Tandaan ya “[say Dios] agto labay a naderal so siopaman noagta labay to a makapambabawi so amin.” (2 Pedro 3:9) Kasin aapresyaen moy panangaro na Dios diad idengel mod pasakbay?
OMBATIK PIAN MAKALIKTAR!
Nen anengneng na saray taga Simeulue ya biglan inmatras so danum, batik iran tampol ed atagey a pasen; agla ra nampaleen. Lapud kinmiwas iran tampol, nisalba ra. Ontan met, pian makaliktar kad isabi na baleg ya kairapan, kaukolan moy ombatik a tampol ed atagey a pasen. Panon? Impaisulat na Dios ed si propeta Isaias so makapasagyat ya imbitasyon legan na “kaunoran iran agew,” say panaon ya pambibilayan tayo. Inkuan to: “Dago kayo tan ontatdang itayo ed palandey nen Jehova . . . Ibangat to itayo ed saray dalan to, tan manakar itayo dia ed saray basbas to.”—Isaias 2:2, 3.
No onlad kad toktok na palandey, nanengneng moy amin a walad kaliberliber tan protektado ka ditan. Ontan met, lapud naaamtaan na minilyon ya totoo ed interon mundo iray dalan na Dios panamegley na Biblia, natutulongan iran manggaway maabig a pananguman ed bilay da. (2 Timoteo 3:16, 17) Lapud satan, ‘manaakar irad basbas na Dios’ tan naaawat day pabor tan proteksion to.
Kasin awaten mo itan ya imbitasyon pian naliknam so maaron proteksion na Dios diad sayan mairap a panaon? Irekomenda mi ya aral mon maong iray imbaga na Biblia ya ebidensya na “kaunoran iran agew” ya walad kahon ed sayan artikulo. Maliket iray Tasi nen Jehova ed lugar yo ya ontulong ed sikan natalosan iray teksto ed Biblia tan no panon kan nagunggonaan ed saratan. Odino no wala ray tepet mo, nayarim ya anapen iray ebat diad website mi ya www.jw.org/pag. Nengnengen ed BANGAT NA BIBLIA > EBAT ED SARAY TEPET ED BIBLIA.
^ par. 3 Diad sayan agawan tsunami nen 2004, masulok ya 220,000 a totoo so inatey—sakey iya ed saray sankagrabian ya tsunami.


text:
KAPITULO 29
Makapaliket Kasi ed Dios so Amin a Party?
LABAY mo ta so onatendi ed saray party?— Nayarin makapaliket iratan. Isipen mo kasin labay na Sankamaongan a Managbangat ya onatendi itayo ed saray party?— Sikatoy linma ed natawag a party sanen walay nankasal, tan akila met iray arum a babangatan to. Si Jehova so “maliket a Dios,” kanian sikatoy naliliketan sano panggayagaan tayoy maabig iran party.
Ibabaga ed sikatayo na pahina 29 na sayan libro a binelsay nen Jehova so Ambalangan Dayat pian makadalan iray Israelita. Nanonotan mo ni iman?— Kayari to, nankanta tan sinmayaw iray totoo tan akisalamat ed si Jehova. Singa iman party. Malikeliket iray totoo, tan makaseguro itayon maliket met so Dios.
Kalabas na ngalngali 40 a taon, linma iray Israelita ed sananey a baleg a party. Natan et aliwan managdayew ed si Jehova iray totoo ya angimbita ed sikara. Diad tua, saray totoo ya angimbita ed sikara so dinmakmomo ni ingen pian mandayew ed saray arum a dirios tan akisekso ed totoo ya agda asawa. Kasin manepeg so onla ed party a singa ontan?— Ag-aliketan si Jehova, tan dinusa toray Israelita.
Ibabaga met na Biblia so nipaakar ed duaran birthday party. Kasin say Sankamaongan a Managbangat so sakey ed nanselebra na birthday?— Andi. Sarayan duaran birthday party so parad lalaki ya agnanlingkor ed si Jehova. Say sakey et say birthday party nen Arin Herodes Antipas. Sikatoy manuley ed distrito na Galilea sanen nanayam si Jesus diman.
Dakel so ginawa nen Arin Herodes a mauges iran bengatla. Inasawa toy asawa na agi to. Say ngaran to et Herodias. Imbaga na lingkor na Dios, si Juan a Managbautismo, ed si Herodes ya ali’maong a gawaen to itan. Ag-agustoan nen Herodes itan. Kanian impaipriso toy Juan.
Sanen walad prisoan si Juan, asabi so panselebra nen Herodes na birthday to. Angiparaan si Herodes na baleg a party. Inimbitaan toy dakel a prominentin totoo. Nampiestaan day dakel a nakan tan alak tan nanliliket ira. Insan sinmabi so marikit nen Herodias tan sinayawan tora. Aliketan so amin ed sayaw to kanian sikatoy labay nen Arin Herodes ya ikdan na espisyal a regalo. Inkuan nen Herodes ed sikato: “Anggan anto a kerewen mo ed siak, iter ko’d sika, anggan say kapaldua na panarian ko.”
Anto kasi kerewen to ey? Kasin kuarta? mararakep a kawes? palasyo parad sikaton dili? Ag-amta na bii no antoy ibaga to. Kanian sikatoy linma ed si nanay to, si Herodias, tan inkuan to: “Antoy kerewen ko?”
Isipen pa, kabkabusol nen Herodias si Juan a Managbautismo. Kanian inkuan to ed marikit to a kerewen toy ulo nen Juan. Pinmawil so bii ed ari tan inkuan to: “Labay kon iter mo ed siak natan so ulo nen Juan a Managbautismo ed sakey a lipong.”
Aglabay nen Arin Herodes a pateyen si Juan lapud amta ton maong a too si Juan. Balet ta walay promiso nen Herodes, tan antakot ed nayarin isipen na arum ya inmatendi ed party no umanen toy nonot to. Kanian sikatoy angibaki na sakey a laki ed prisoan pian putoten so ulo nen Juan. Tampol a pinmawil so laki. Awit toy ulo nen Juan a walad lipong, tan inter to ed bii. Insan inter itan na bii ed si nanay to.
Samay sananey a birthday party ya ibabaga na Biblia et makapuy met. Saman a party et parad ari na Ehipto. Legan met na saman a party et wala so ingganggan na ari a putotan na ulo. Insan, kayari to, imbitay toy too pian toktoken na saray manok! (Genesis 40:19-22) Kasin abobonan na Dios iraman a duaran party?— No sika, labay mo kasi onatendi ed saraman a party?—
Amta tayo ya amin a bengatlan nisulat ed Biblia et walaay gagala. Binitla to labat so duaran birthday party. Tan diad saratan a dua et agawa iray mauges a bengatla bilang kabiangan na selebrasyon. Kanian, antoy nibagam ya ibabaga na Dios ed sikatayo nipaakar ed saray birthday party? Kasin labay na Dios a manselebra tayo na birthday?—
Tua a diad saray party natan, et agmanpuputot na ulo iray totoo. Balet sayan panagselebra ed saray birthday so ginmapo ed saray totoo ya agnandayew ed tuan Dios. Onia so ibabaga na The Catholic Encyclopedia nipaakar ed panagselebra na saray birthday ya asalambit ed Biblia: “Saray makasalanan labat . . . so manggagawa na pirmi iran panliliket ed agew na inkianak da.” Labay tayo kasin aligen ira?—
Komusta met so Sankamaongan a Managbangat? Kasin sinelebraan toy birthday to?— Andi, anggapon balot so ibabaga na Biblia nipaakar ed birthday party parad si Jesus. Diad tua, saray inmunan patumbok nen Jesus so agnanselebra ed birthday to. Antam no akin a saray totoo ed banda’d unor so amili ed Disyembre 25 pian selebraan so birthday nen Jesus?—
Satan a petsa so pinili lapud, singa ibabaga na The World Book Encyclopedia: “Saray totoo ed Roma so manseselebra la ed satan bilang Piesta nen Saturno, panagselebra ed birthday na agew.” Kanian pinili na saray totoo a selebraan so birthday nen Jesus diad samay petsa a dati lan holiday parad saray pagano!
Antam no akin ya agnianak si Jesus ed Disyembre?— Lapud ibabaga na Biblia a sanen nianak si Jesus, saray managpastol so wadman ni ed uma anggan labi la. (Lucas 2:8-12) Tan ag-ira makapaway diman no bulan na Disyembre lapud ambetel tan mamauran.
Amta na dakel a totoo a say Krismas et aliwan birthday nen Jesus. Amta da ni ingen a diad satan ya agew et saray pagano so walaan na selebrasyon ya aliwan makapaliket ed Dios. Balet dakel so manseselebra ed Krismas. Sikaray mas interesado ed pan-party nen say pangamta da no anton talagay pangipapasen na Dios ed satan. Balet labay tayon paliketen si Jehova, agta ontan?—
Kanian no man-party itayo, labay tayon seguroen a saratan et abobonan nen Jehova. Nayari itayon man-party anggan anton agew. Agla kaukolan a manalagar itayo na espisyal ya agew. Nayarian tayoy mangan na espisyal a panangan tan maliket a makapanggalaw. Labay mo ta’n gawaen itan?— Nayarin ibagam itan ed atateng mo tan iplano so sakey a party diad tulong da. Makapaliket itan, agta ontan?— Balet sakbay kan manplano parad sakey a party, seguroen mo ya abobonan itan na Dios.
Say kaimportantian na naynay a panggawa ed aabobonan na Dios so nipanengneng met diad Uliran 12:2; Juan 8:29; Roma 12:2; tan 1 Juan 3:22.


text:
LEKSION 20
Epektibon Konklusyon
Eclesiastes 12:13, 14
SUMARYO: Diad saray sampot ya ibagam, pasesegen iray ondedengel ya awaten tan iyaplika iray naaralan da.
NO ANTOY GAWAEN:
Ikonekta so konklusyon ed topic mo. Uliten so tema tan saray manunan punto odino bitlaen iratan ed arum a salita.
Pakiwasen iray ondedengel. Ipanengneng ed saray ondedengel no antoy kaukolan dan gawaen, tan no akin ya kaukolan dan gawaen itan. Ipanengneng mod panagsalitam ya talagan papanisiaan mo tan importante so ibabagam.
Gawaen ya simpli tan antikey so konklusyon mo. Agla mangiyaarum na balon manunan punto. Antis mon sampotan so presentasyon mo, mangusar na daiset labat ya salita pian pasesegen iran onkiwas.


text:
Indese na Tema Parad Say Panag-bantayan 2017
Nanengneng dia so isyu a pakaromogan ed artikulo
AARALEN IRAN ARTIKULO
Agyo Papaulyanan ya Ombetel so Panangaro Yo, Mayo
Akin ya Importante nin Siansia so Pagmaliw ya Mapaabeba? Ene.
Aligen so Inkamaabagey nen Jehova, Set.
Aligen so Inkahustisya tan Panangasi nen Jehova, Nob.
“Amtak a Sikatoy Onoli,” Dis.
Anapen so Tuan Kayamanan, Hul.
Anggapo Komon so Mangamper ed Sikayon Naalay Premyo Yo, Nob.
Antoy Naandi No Onsabi Lay Panarian na Dios? Abr.
Atateng—Tulongan Yoy Ananak Yo a Magmaliw a “Marunong Parad Kililiktar,” Dis.
“Idayew Yoy Jah!”—Akin? Hul.
“Imatalek Mo ed Saray Matoor a Lalaki,” Ene.
Ipulisay so Panagnonot na Mundo, Nob.
Ipanengneng so Pananisia—Manggaway Makabat a Desisyon! Mar.
Iter so Galang ed Saray Makanepegan, Mar.
Iwawanwan nen Jehova Iray Totoo To, Peb.
Kabataan—“Itultuloy Yon Pansagpotan so Pakaliktar Yo,” Dis.
Kasin Ipapapusom Iray Nisulat ya Pasakbay? Mar.
Kasin Mabulos tan Maanos Kan Manalagar? Ago.
Kasin Manpapasalimbeng Ka ed si Jehova? Nob.
“Kasin Mas Inarom Ak Nen Saraya?” Mayo
Kasin Miparad si Jehova so Panmoriam ed Inkahustisya? Abr.
“Komon . . . Gawaen Ton Matalona so Amin a Planom,” Hul.
Liligliwaen Itayo nen Jehova Diad Amin a Subok, Hun.
Lingkoran si Jehova Diad Interon Puso! Mar.
Mangansion a Malikeliket! Nob.
“Mangaro Itayo . . . Diad Gawa tan Katuaan,” Okt.
“Manmatalek Kad si Jehova tan Manggawa Kay Maong,” Ene.
‘Manpakpel Ka tan Igapom Lay Kimey’ Set.
Manpokus ed Importantin Isyu, Hun.
“Miakis Kayo ed Saramay Onaakis,” Hul.
Nidayew Komon si Jehova ed Pamboboluntaryom! Abr.
“No Antoy Insipan Mo, Toor Mo,” Abr.
No Panon ya Isulong tan Pansiansiaen so Balon Personalidad, Ago.
No Panon ya Lakseben tan Agla Ipawil so Daan a Personalidad, Ago.
Paaligwasen so Panangontrol ed Sarili, Set.
Pablien Iray Espiritual a Kayamanan, Hun.
Pablien so Regalon Makapandesisyon a Bukor, Ene.
Sarag Moy Mansiansian Mapaabeba Anggano Nasusubok, Ene.
Saray Karwahe tan Say Korona so Manprotekta ed Sika, Okt.
Saray Pasingawey ed si Zacarias—No Anto Ray Naaralan Mo, Okt.
Say Dondon—“Sankaabigan a Regalo” ya Nanlapud Ama, Peb.
“Say Kareenan na Dios . . . Palumbasan Toy Amin a Pakatalos,” Ago.
Say Katuaan et Mangiyakar na “Espada, Aliwan Kareenan,” Okt.
“Say Salita na Dios et Makapanyari,” Set.
“Say Salita na Dios Tayo et Mansiansia ya Anggad Angga,” Set.
“Say Ukom na Interon Dalin” et Naynay Ton Gagawaen no Antoy Maptek, Abr.
Seguradon Nasumpal so Gagala nen Jehova! Peb.
Siopay Mangidadaulod Totoo na Dios Natan? Peb.
Suportaan so Inkasoberano nen Jehova! Hun.
Tulongan Iray Ananak na Saray “Dayon Miaayam,” Mayo
Tulongan Iray “Dayon Miaayam” ya Maliket Dan Lingkoran si Jehova, Mayo
“Walay Ilalok ed Dios,” Dis.
BIBLIA
ISTORYAY BILAY
Akaaral Ak Diad Impiulop Kod Saray Marunong (W. Samuelson), Mar.
Aminpiga Min Naeksperiensya so Agnaparaan ya Kaabigan na Dios (D. Guest), Peb.
Anggano Telek Ak, Akapanbangat Ak Nin Siansia ed Arum (W. Markin), Mayo
Apribilehyoan Ak ya Mikimey ed Maespiritual ya Lalaki (D. Sinclair), Set.
Determinado ya Mansiansian Sundalo nen Kristo (D. Psarras), Abr.
Manresulta ed Bendisyon so Pansungdo ed Subok (P. Sivulsky), Ago.
Saray Bendisyon Diad Panumpal ed Pagagawa nen Jehova (O. Matthews), Okt.
Wala Ray Tinaynan Ko Pian Natumbok Koy Kristo (F. Fajardo), Dis.
JESU-KRISTO
KUALIDAD TAN BILAY NA KRISTIANO
Aro—Mabmablin Kualidad, Ago.
Kasin Ayosen Moy Agpantatalosan Pian Niwalay Kareenan? Hun.
Kasin Bawal ya Mangasawa Iray Ministro? No. 2
Maong ya Resulta na Panangiter, No. 2
Nayari Kasin Man-Krismas Iray Kristiano? No. 6
No Nasusubok so Pankakaaro, Mar.
Say Dugan Isipen No Walay Alingo, No. 6
Taloen so Kalaban ya Onaataki ed Nonot Mo, Hul.
MISELANYOS
Anto tay Armagedon? No. 6
Antoy Ibabaga na Biblia Tungkol ed Bilay tan Patey? No. 4
Antoy Niyugali na Saray Judio a Sengegan ya Kinondena nen Jesus so Pansamba? Okt.
Ag-onnenengneng ed Itsura, Hun.
“Apaliket Ton Maong so Dios” (Enoc), No. 1
Apatiran Akakabayo, No. 3
Jose a Taga Arimatea, Okt.
Kapagaan, No. 4
Kasin “Matatakew” Iray Manlalako na Ayayep diad Templo? Hun.
“Maganggana Kan Bii,” No. 3
Manbibilay Tayo la ed “Kaunoran Iran Agew”? No. 2
Nensaman, Panon Dan Aawiten ed Arum a Lugar so Apoy? Ene.
Ngaran ed Biblia ya Akaukit ed Dagdaan lan Buyog, Mar.
Nibulos ed Impakaaripen, No. 2
“Nirayew Komon so Maong a Pakatebek Mo!” (Abigail), Hun.
Niwala ni Tuan Hustisya Diad Mundo? No. 3
Niwalay Deen Diad Dalin? No. 5
No Grabe so Sakit na Inad-arom, No. 4
Paniirap, No. 1
Paraiso ed Dalin—Imahinasyon Labat o Talagan Wala? No. 4
Sankamelagan a Letra na Hebreo, No. 4
Sankarakepan ya Regalo, No. 6
Suhestion nen Pablo ya Agni Ituloy so Pambiahe (Gaw 27), No. 5
Tinawag na Dios ya “Prinsesa” (Sara), No. 5
Tinulongan nen Gayo Iray Agagi To, Mayo
Wala ray Anghel? No. 5
TASI NEN JEHOVA
“Anggapoy Mairap odino Andukey ya Biyahe” (Australia), Peb.
Inyapay day Inkasikara Diad Turkey, Hul.
Inyapay day Inkasikara (saray single ya sister), Ene.
“Kapigan so Onsublay ya Asemblea Tayo?” (Mexico), Ago.
“Mabunlok a Too et Nabendisyonan” (pandonasyon), Nob.
Makapan-adjust ed Balon Kongregasyon Mo, Nob.
Maliket so Simplin Bilay, Mayo
‘Mas Maseseg tan Balo so Panangaro Mi’ (1922 ya kombension), Mayo
Sakey a Gawa na Kristianon Kaabigan, Okt.
TEPETEPET NA SARAY MANBABASA
Akin et mandumaan so insulat nen Mateo tan Lucas nipaakar ed impanugaw nen Jesus? Ago.
Ipasen na sanasawan Kristiano ya say IUD et agkontra ed Kasulatan? Dis.
Kaukolan ya walay kanepegan na sakey bilang panguloan pian magmaliw ya inmunan ateng na Mesias? Dis.
Nayari kasi nawalaan na paltog pian protektaay sarili ed arum ya too? Hul.
Si Jehova et “agto abuloyan a nipaarap kayod tukso ya agyo nayarian” (1Co 10:13), Peb.


text:
AARALEN YA ARTIKULO 31
“Ag-itayo Onsusuko”!
“Kanian ag-itayo onsusuko.”—2 COR. 4:16.
KANSION 128 Mansungdo Anggad Anggaan
DIAD SAYAN ARTIKULO *
1. Antoy nepeg ya gawaen na saray Kristiano pian nasumpal da so lumba parad bilay?
SARAY Kristiano et kabiangan ed lumba parad bilay. Balanglan kakkagapo tayo ni labat odino pigaran taon tayo lan ombabatik, nepeg ya mantultuloy tayon ombatik anggad makasabi tayod finish line. Say bilin ya inter nen apostol Pablo ed saray Kristiano diad Filipos et mamakiwas ed sikatayon sumpalen so lumba. Arum ed saray membro na satan ya kongregasyon nen inmunan siglo et pigaran taon lan manlilingkor ed si Jehova nen naawat da so sulat nen Pablo. Matoor irad si Jehova kanian nibagan maong so ibabatik da, balet siansian pinanonotan ira nen Pablo ya kaukolan day tuloytuloy a mananos ya ombatik ed lumba. Labay to ya itultuloy dan aligen so ‘panggugunaet ton nadampot so gagala to.’—Fil. 3:14.
2. Akin et nipanpanaon so bilin nen Pablo ed saray taga Filipos?
2 Nipanpanaon so bilin nen Pablo ed saray agagi ed Filipos. Napapasegsegang ira manlapu la nen inletneg so kongregasyon ditan. Nen manga 50 C.E., linma si Pablo tan Silas ed Filipos lapud inawat da so imbitasyon na Dios ya ‘onla ed Macedonia.’ (Gawa 16:9) Ditan et nalmo da so bii ya manngaran na Lidia. Sikatoy “ondedengel . . . tan nilukasan nen Jehova so puso to” parad maong a balita. (Gawa 16:14) Ag-abayag, sikato tan say sankaabungan to et abautismoan. Balet tampol ya ginulo na Diablo so kongregasyon. Inggayugoy na saray lalaki si Pablo tan Silas tan inyarap da ra ed saray mahistrado, insan da ra inakusaan ya guguloen da so syudad. Lapud satan et nilewet tan impriso si Pablo tan Silas. Kaimbuasan to, ingganggan ira na saray mahistrado ya taynan da la so syudad. (Gawa 16:16-40) Kasin sinmuko ira? Andi! Kumusta iramay agagi ed balo ya kongregasyon? Nakomendaan ira ta agmet ira sinmuko! Seguradon apaseseg ira ed maong ya alimbawa nen Pablo tan Silas.
3. Antoy amoria nen Pablo, tan anto ran tepet so ebatan tayo?
3 Determinado si Pablo ya ag-onsuko. (2 Cor. 4:16) Balet amoria to ya pian nasumpal to so lumba, kaukolan toy mansiansian akapokus ed gagala to. Antoy naaralan tayod alimbawa nen Pablo? Anto ran alimbawa diad panaon tayo so mangipapanengneng a sarag tayon sungdoan so antokaman ya subok? Tan panon ya say ilalo tayo ed arapen et pabiskegen toy determinasyon tayon ag-onsuko?
NO PANON ITAYON NAGUNGGONAAN ED ALIMBAWA NEN PABLO
4. Panon ya nansiansian aktibo si Pablo anggano limitado so kawayangan to?
4 Nen sinulatan nen Pablo iray taga Filipos, gagawaen toy anggaay nayarian to diad panaglingkor tod si Jehova. Sikatoy nipriso ed sakey ya abung diad Roma kanian limitadoy kawayangan ton manpulong. Balet pinulongan to ray ombibisita ed sikato tan nanggawa na saray sulat parad ararawin kongregasyon. Dakel ya Kristiano met natan so agla makaalis ed abung balet aanamoten day kada pankanawnawa ya inabang so maong a balita ed saray ombibisita ed sikara. Manggagawa met ira na makaligliwa iran sulat parad saray totoo ya agnakakatongtong ya personal na saray manangipalapag.
5. Diad samay imbaga nen Pablo ed Filipos 3:12-14, antoy akatulong ed sikato pian mansiansian akapokus?
5 Ag-inabuloyan nen Pablo ya nabalang so pokus to lapud saray maong ya agawaan to odino anggan saray kasalanan to ed apalabas. Diad tua, imbaga to ya importante ya ‘lingwanan iray bengatlan walad benegan’ pian ‘naabot iray bengatlan walad unaan’ odino pian nasumpal so lumba. (Basaen so Filipos 3:12-14.) Anto ray nayarin mangibalang ed pokus nen Pablo? Unona, dakdakel so agawaan to ed Judaismo. Balet impasen to iratan bilang “dakel a basura.” (Fil. 3:3-8) Komadua, anggano sikatoy nayarin akonsiensia ed impamasegsegang tod saray Kristiano, ag-itan amatunda ed sikato diad panlilingkor to. Tan komatlo, agto inisip ya sarag to lay ontunda lapud dakel met lay agawaan to parad si Jehova. Mabunga so ministeryo nen Pablo anggano sikatoy impriso, nilewet, tinupak, aderal so niluganan ton barko, tan mabetbet ya kulang so naakan tan kawes to. (2 Cor. 11:23-27) Balet anggano dakel la so agawaan nen Pablo tan dakel met lay dinalan ton irap, amta to ya kaukolan toy mantultuloy ya manlingkor ed si Jehova. Ontan met so nepeg tayon gawaen.
6. Anto ray “bengatlan walad benegan” ya nayarin kaukolan tayon lingwanan?
6 Panon tayon naalig so ginawa nen Pablo ya ‘lingwanan iray bengatlan walad benegan’? Nayarin say arum ed sikatayo et nakokonsiensia lapud saray kasalanan da ed apalabas. No bilang ta ontan so naliliknam, maabig no aralen tan dalepdepen moy impangiter nen Jesus ed bilay to pian naperdona iray kasalanan tayo, tan ipikasim ed si Jehova ya tulongan to ka ya awaten itan ya panamerdona. No ontan so gawaen tayo, onlemew so liknaan tayo tan nayarin agtayo la nakonsiensia ed saray kasalanan tayo ya pinerdona la nen Jehova. Imanoen so sakey ni ya naaralan tayod si Pablo. Say arum ed sikatayo et inmekal ed trabaho ya baleg so sueldo pian mas niyuna da so Panarian. No ontan so ginawa tayo, sarag tayo kasin lingwanan la iray bengatlan walad benegan, ya agtayo la pawil-pawilen ya nonoten tan pilaleken iray bengatla ya nayarin niwalad sikatayo? (Num. 11:4-6; Ecl. 7:10) Anggan saray agawaan tayo diad panaglingkor ed si Jehova odino saray subok ya alampasan tayo et nayarin kaiba met ed saray “bengatlan walad benegan.” Siempre, no isipen tayo no panon itayon benendisyonan tan sinuportaan nen Jehova diad inlabas na panaon, lalo itayon onapit ed Ama tayo. Balet agtayo labay ya isipen ya magenap la so agawaan tayo parad si Jehova.—1 Cor. 15:58.
7. Base ed 1 Corinto 9:24-27, antoy kaukolan pian manalo itayo ed lumba parad bilay? Iyilustra.
7 Atalosan nen Pablo so kabaliksan na samay imbaga nen Jesus ya, ‘manpursige kayo.’ (Luc. 13:23, 24) Amta nen Pablo ya singa si Kristo, kaukolan toy manpursige anggad sampot. Kanian inkompara to so bilay na sakey ya Kristiano ed lumbay batik. (Basaen so 1 Corinto 9:24-27.) Say sakey ya milulumba ed batik et mansiasiansian akapokus ed pakasabi to ed finish line tan papaliisan to ray posiblin mangibalang ed pokus to. Singa bilang, no say lumba et nagawa ed syudad, nayarin wala ray nadalan to ya lakoan tan arum ni ran mangala na imano. Kasin sikatoy ontunda pian nengnengen iray produkto ya aka-displey ed saray lakoan? Agto itan gawaen no labay toy manalo! Diad lumba parad bilay, kaukolan tayo met ya paliisan iray mangibalang ed pokus tayo. No mansiansia tayon akapokus tan manpursige tayo ya singa ginawa nen Pablo, awaten tayo so premyo!
NO PANON YA ARAPEN IRAY SUBOK ED PANANISIA
8. Anton taloran subok so pantongtongan tayo?
8 Pantongtongan tayo natan iray taloran subok ya nayarin mamakapuy ed sikatayo. Saratan et: no agnagawan tampol iray iilaloan, say ikapuy na laman, tan saray manbayag a subok. Makaaral tayo ed alimbawa na saramay asarag da iratan ya subok.—Fil. 3:17.
9. Panon tayon naapektoan no agnagawan tampol iray iilaloan tayo?
9 No agnagawan tampol iray iilaloan. Natural labat ya labay tayo lan nagawa iray balibalin insipan nen Jehova. Singa bilang, imbalikas na propeta nen Jehova a si Habacuc ya panganggaen la komon nen Jehova so kaugsan ed Juda, kanian imbaga nen Jehova ed sikato ya ‘itultuloy toy manilalo.’ (Hab. 2:3) Anggaman ontan, no singa agnagawan tampol iray iilaloan tayo, ompan naandi so seseg tayo tan nadismaya tayo ni ingen. (Pro. 13:12) Agawa iya ed pigaran agagi nen manga taon 1914. Diad saman, dakel ya alanaan ya Kristiano so maniilalon onla la ed tawen. Nen ag-iman agawa, antoy ginawa na saray matoor ya agagi?
10. Antoy ginawa na sakey a sanasawa nen ag-agawa so iilaloan da?
10 Imanoen so ginawa na duaran matoor ya agagi. Si Brother Royal Spatz et abautismoan nen 1908 diad edad ya 20. Segsegurado si Royal ya sikatoy magano lan onla ed tawen. Diad tua, nen nan-propose na kasal nen 1911 ed sakey a sister ya manngaran na Pearl, imbaga to: “Seguro, antam met lay nagawa no 1914. Mankasal ta met lanlamang, kanian agta la pababayagen!” Kasin tinmunda iyan sanasawa ed pilulumba ra parad bilay nen ag-ira linmad tawen nen 1914? Andi, ta say nampokusan da et say matoor ya panaglingkor da ed si Jehova, aliwan say iyakar da ed tawen. Determinado iran sumpalen so pilulumba ra. Tan talagan onman so ginawa nen Royal tan Pearl, ta nansiansia ran aktibo tan matoor ed dakel a taon anggad asumpal so bilay da diad dalin. Seguradon labalabay mo lan nanengneng ya iyalangon nen Jehova so ngaran tan soberanya to tan sumpalen to la so amin ya sipan to. Makaseguro ka ya nagawa iratan diad panaon ya inggeter nen Jehova. Legan ya agni iratan agawa, komon ta gawaen tayoy anggaay nayarian tayo ed panaglingkor tayo ed Dios, tan agtayon balot aabuloyan ya naandi so seseg tayo lapud agni agawa iray iilaloan tayo.
11-12. Akin et makapantultuloy tayon manlingkor ed si Jehova anggano kinmapuy lay laman tayo? Mangiter na alimbawa.
11 Say ikapuy na laman. Aliwan singa say literal ya milulumba, agkaukolan ya maksil so laman tayo pian mantultuloy tayon onaligwas ed espiritual. Diad tua, dakel ed saramay kinmapuy lay laman da et siansia nin determinado ya mantultuloy ya onaligwas ed espiritual. (2 Cor. 4:16) Singa bilang, si Brother Arthur Secord * et 55 taon a nanlingkor ed Bethel, tan nen sikatoy mantaon na 88, kinmapuy lan maong so laman to. Aminsan, walay nars ya inmasingger ed dukolan nen Brother Secord tan maaro ton imbaga: “Brother Secord, dakdakel lay agawaan yo parad si Jehova.” Balet agnampokus si Brother Secord ed apalabas. Ninengneng to imay nars, inmimis, insan to imbaga: “On, tua ’tan. Balet aliwan saray agawaan tayo so importante. Say importante et say gawaen tayo manlapud natan.”
12 Nayarin abayag ka lan manlilingkor ed si Jehova tan natan et kinmapuy lay laman mo kanian agmo la nagawaan iray datin nagagawaan mo. No ontan, agka nadidismaya. Makaseguro ka ya papablien nen Jehova so matoor ya impanlingkor mod sikato nensaman. (Heb. 6:10) Tan natan, tandaan mo ya say interon kamarerwa ya debosyon et agnasukat ed karakel na nagagawaan tayo parad si Jehova. Imbes, nipanengneng tayoy kaaralem na panangaro tayod sikato no mansiansia tayon positibo tan no gawaen tayoy anggaay nayarian tayo ya iyabuloy na laman tayo. (Col. 3:23) Natatalosan nen Jehova iray limitasyon tayo tan agto kekerewen iray agtayo sarag ya iter.—Mar. 12:43, 44.
13. Panon tayon napaseseg ed eksperiensya nen Anatoly tan Lidiya pian makapantultuloy tayon manlingkor ed si Jehova anggano dakel iray subok?
13 Saray manbayag a subok. Wala ray lingkor nen Jehova ya sinungdoan day subok tan panamasegsegang ed dakel iran taon. Singa bilang, si Anatoly Melnik * et mantaon labat na 12 nen inaresto tan impriso so tatay to. Inyakar si tatay to ed Siberia, ya masulok ya 7,000 kilometro so kaarawi na satan ed Moldova ya kawalaan na pamilya to. Kayari sakey taon, si Anatoly, si nanay to, tan say laki tan bai to so inyakar met ed Siberia. Asabi panaon, makakaatendi la rad saray aral diad sananey a baryo, balet kaukolan day manakar na 30 kilometro ed niebe, ya aanosan day pinasyan betel. Kalabas na panaon, apriso na taloy taon si Anatoly, tan niyarawi ed asawa ton si Lidiya tan say anak dan bii ya sakey taon ni labat. Anggano nanirap ira na dakel a taon, nantultuloy iran nanlingkor ed si Jehova. Natan et 82 la nen Anatoly, tan manlilingkor bilang membro na Branch Committee ed Central Asia. Singa si Anatoly tan Lidiya, komon ta gawaen tayoy anggaay nayarian tayo ed panaglingkor ed si Jehova, tan mantultuloy tayon mansungdo.—Gal. 6:9.
MANSIANSIAN AKAPOKUS ED ILALO TAYO
14. Antoy amoria nen Pablo ya kaukolan ton gawaen pian naawat toy premyo?
14 Matalek si Pablo ya nasumpal to so pilulumba to tan naawat to so premyo. Bilang alanaan a Kristiano, inilaloan to ya awaten toy “premyo a panatawag na Dios ed tawen.” Balet pian naawat to itan, amoria to ya kaukolan toy mantultuloy a ‘manggunaet.’ (Fil. 3:14) Angusar si Pablo na makapainteres ya ilustrasyon pian natulongan iray taga Filipos ya makapampokus ed ilalo da.
15. Panon ya inusar nen Pablo so ilustrasyon ed pagmaliw ya mibabaley pian pasesegen iray Kristiano ed Filipos ya mantultuloy a ‘manggunaet’?
15 Impanonot nen Pablo ed saray taga Filipos ya mibabaley ira diad tawen. (Fil. 3:20) Akin et importante ya nonoten da itan? Diad saman a panaon, labalabay na saray totoo so magmaliw ya mibabaley na Roma lapud dakel so benepisyo na satan. * Balet saray alanaan ya Kristiano et mibabaley ed mas maabig ya gobierno ya mangiter ed sikara na mas dakel ya benepisyo. Melmelag labat so gunggona na pagmaliw ya mibabaley na Roma no ikomparad pagmaliw ya mibabaley ed tawen! Kanian pinaseseg nen Pablo iray taga Filipos ya “onkiwas [ira] bilang mibabaley diad paraan a manepeg ed maong a balita nipaakar ed Kristo.” (Fil. 1:27, paimanod leksab) Saray alanaan a Kristiano natan et mangipapanengneng na maabig ya alimbawa lapud manggugunaet ira pian naawat da so premyon andi-anggaan a bilay diad tawen.
16. Base ed Filipos 4:6, 7, antoy nepeg ya itultuloy tayon gawaen balanglan say ilalo tayo et manbilay diad tawen odino diad dalin?
16 Balanglan say ilalo tayo et manbilay na andi-anggaan diad tawen odino diad paraiso ed dalin, nepeg ya itultuloy tayoy manggunaet pian naawat tayo so premyo. Antokaman so situasyon tayo, agtayo la lilingawen iray bengatlan walad benegan; tan agtayo aabuloyan so antokaman ya mangamper ed sikatayon onaligwas ed espiritual. (Fil. 3:16) Nayarin agnagawan tampol iray iilaloan tayo, odino onkakapuy lay laman tayo. Ompan pigaran taon tayo lan susungdoan so subok tan panamasegsegang. Antokaman so situasyon mo, agka “mapagpaga ed antokaman.” Imbes, ipaamtam ed Dios iray kerew mo diad panamegley na pikakasi tan masimoon a pikekerew, tan ikdan to ka na kareenan ya mas ni nen say iilaloan mo.—Basaen so Filipos 4:6, 7.
17. Antoy pantongtongan tayo ed onsublay ya artikulo?
17 Singa sakey a milulumba ya lalo ton papasyaen so ombatik no asingger lad finish line, komon ta lalo tayon mansiansian akapokus pian nasumpal tayo so lumba parad bilay. Anggad iyabuloy na biskeg tan kipapasen tayo, komon ta itultuloy tayoy manpursige tan onabante paarap ed balibalin arapen. Antoy nepeg tayon gawaen pian makapantultuloy tayon ombatik diad dugan direksion? Ontulong ed sikatayo so onsublay ya artikulo pian naamtaan tayo iray nepeg tayon iyuna ed bilay tayo tan ‘naseguro tayo no anto ray mas importantin bengatla.’—Fil. 1:9, 10.
KANSION 79 Ibangat Iran Mansiansian Malet
^ par. 5 Anggan panon lan kabayag so panlilingkor tayod si Jehova, labay tayoy mantultuloy a magmaliw ya mas maespiritual tan onaligwas ni bilang Kristiano. Pinaseseg nen apostol Pablo iray kapananisiaan to ya ag-iran balot onsusuko! Nabasad sulat to ed saray taga Filipos iray makapaseseg ya bilin ya makatulong ed sikatayon mansungdo ya ombatik ed lumba parad bilay. Aralen tayod sayan artikulo no panon tayon iyaplika iray pinuyanan a bilin nen Pablo.
^ par. 11 Nengnengen so istoryay bilay nen Brother Secord ya, “My Part in Advancing Right Worship,” diad The Watchtower, Hunyo 15, 1965.
^ par. 13 Nengnengen so istoryay bilay nen Brother Melnik ya, “Tinuruan Mula sa Pagkabata na Ibigin ang Diyos,” diad Gumising!, Oktubre 22, 2004.
^ par. 15 Say Filipos et sakop na Roma, kanian saray manaayam ditan et walaan na pigara ed saray kanepegan ya iiter ed saray mibabaley na Roma. Kanian seguradon atalosan na saray agagi ed Filipos so ilustrasyon nen Pablo.


text:
Tepetepet na Saray Manbabasa
Siopa so isisimbolo na samay laki a walad awak to so saklor a panagkargaay tinta na sekretaryo tan say anemiran lalaki a walay awit dan armas a panagmekmek diad pasingawey nen Ezequiel?
Isisimbolo da so armada ed tawen ya kaiban nanderal ed Jerusalem tan kaiba met ya manderal ed mauges ya mundo nen Satanas diad Armagedon. Akin ya makatunongan iyan pananguman ed pakatalos?
Kayarin anengneng nen Ezequiel iray mauges ya nagagawad apostatan Jerusalem antis itan ya naderal nen 607 B.C.E., sikatoy akanengneng na pasingawey nipaakar ed saray nagawa antis na satan ya kadederal. Akanengneng na anemiran lalaki ya walay awit dan armas a panagmekmek. Anengneng to met ya walay kaiba ran sakey a lakin “akakawes na linen” tan walad awak to so “saklor a panagkargaay tinta na sekretaryo.” (Eze. 8:6-12; 9:2, 3) Ingganggan iyan laki: “Dalan kad interon syudad, . . . tan markaan moy moling na saray totoon maneermen tan mannanangis lapud amin a makapadimlan bengatla a gagawaen ed syudad.” Insan saray lalaki ya walay awit dan armas a panagmekmek et ingganggan ya pateyen da so amin ya walad syudad ya ag-amarkaan. (Eze. 9:4-7) Antoy ibabangat na sayan pasingawey ed sikatayo, tan siopa so lakin walad awak to so saklor a panagkargaay tinta na sekretaryo?
Nisulat iyan propesiya nen 612 B.C.E., tan say inmunan kasumpalan na satan et nen dineral na armada na Babilonia so Jerusalem—agawa itan kayari labat na limay taon. Tua ya saray paganon taga Babilonia so inabuloyan a maneral, balet inusar labat ira nen Jehova pian dusaen so apostatan totoo to. (Jer. 25:9, 15-18) Balet aliwan amin et aderal. Saray matunong et ag-apilanor ed saray mauges ya aderal. Nanggaway paraan si Jehova pian niliktar iramay Judion maneermen ed saray makapadimlan nagagawa ed syudad.
Si Ezequiel et agkaiba ed impanmarka odino ed impaneral. Imbes, saray anghel so angidaulo ed impangidapo na panangukom. Kanian diad panamegley na sayan propesiya, singa tayo nanenengneng so nagagawa diman ed mismon tawen. Ingganggan nen Jehova iray anghel ya agda labat idaulo so panderal ed saray mauges noagta ibiig da met iray matunong pian niliktar ira. *
Dati et impaliwawa tayo ya sayan pasingawey et nasusumpal ed panaon tayo, tan samay laki a walad awak to so saklor a panagkargaay tinta na sekretaryo et irerepresenta to ray nakekeraan ya alanaan. Say amta tayo, saramay ondedengel ed mensahen ipupulong tayo et amarkaan la parad kililiktar. Balet diad agano ni, mapatpatnag a kaukolan ya umanen iyan eksplinasyon. Base ed Mateo 25:31-33, si Jesus so mangukom ed totoo. Gawaen to so unor a pangukom to diad panaon na baleg a kairapan, ibiig to ray totoon singa karnero ya makaliktar manlapud saray totoon singa kanding ya naderal.
Kanian lapud sayan linminew a pakatalos, anto ray naaralan tayo ed pasingawey nen Ezequiel? Walay limara:
Legan na samay panaon antis ya naderal so Jerusalem, si Ezequiel et nanlingkor bilang managbantay kaiba nen Jeremias, singa met ed si Isaias. Natan, walay uusaren nen Jehova ya melag a grupo na saray alanaan a lingkor to pian pakanen iray totoo to tan pasakbayan so arum antis ya onggapoy baleg a kairapan. Tan amin ya lingkor na sankaabungan nen Kristo so mibiang met ed pangiter na pasakbay.—Mat. 24:45-47.
Si Ezequiel et agkaiba ed aktual a panagmarka ed saramay makaliktar; agmet kaiba iray lingkor na Dios natan. Ipapasabi da labat so mensahe nen Jehova, bilang kabiangan na kimey a panagpulong ya ididirehi na saray anghel.—Apo. 14:6.
Diad panaon nen Ezequiel, anggapo so akaawat na literal a marka ed moling. Ontan met natan. Anto sirin so nepeg ya gawaen na totoo pian makaawat iray simbolikon marka parad kililiktar? Nepeg iran ondengel ed panagpulong a nagagawa natan, ipatnag da iray ugali na sakey a Kristiano, idedika day bilay da ed si Jehova, tan matoor dan suportaan iray agagi nen Kristo. (Mat. 25:35-40) Saramay manggawa ed saraya et makaawat na marka na kililiktar diad onsabin baleg a kairapan.
Bilang kasumpalan diad panaon tayo, samay lakin walad awak to so saklor a panagkargaay tinta na sekretaryo et irerepresenta toy Jesu-Kristo, say agnanengneng a manmarka ed saray makaliktar. Makaawat na marka so baleg ya ulop no naukom la ra bilang karnero legan na baleg a kairapan. Diad ontan et nakaiba irad saramay makaawat na bilay ya anggapoy anggaan diad dalin.—Mat. 25:34, 46. *
Bilang kasumpalan diad panaon tayo, say anemiran lalaki a walay awit dan armas a panagmekmek et irerepresenta day armada nen Jesus ed tawen tan si Jesus so walad unaan da. Asingger da lan deralen iray nasyon tan amin ya mauges.—Eze. 9:2, 6, 7; Apo. 19:11-21.
No natatalosan tayo irayan importantin leksion, ombiskeg so talek tayo ya ag-ipilanor nen Jehova iray matunong ed panderal tod saray mauges. (2 Ped. 2:9; 3:9) Nipanonot met ed sikatayo so kaimportantian na kimey a panagpulong natan. Nepeg ya narengel na amin so pasakbay antis ya onsabi anggaan!—Mat. 24:14.
^ par. 6 Anggano anggapoy nanengneng a marka ed moling na pigaran totoo a singa si Baruc (sekretaryo nen Jeremias), Ebed-melec ya Etiope, tan saray Recabita, akaliktar ira. (Jer. 35:1-19; 39:15-18; 45:1-5) Akaawat iray simbolikon marka parad kililiktar.


text:
No Antoy Nepeg Mon Naamtaan ed Malaria
Base ed tantiya na World Health Organization nen 2013, masulok ya 198 milyon so a-malaria tan manga 584,000 so inatey lapud satan. Diad kada 5 ya inatey, ngalngali 4 so ugaw ya anggapo ni limay taon da. Apektadod sayan sakit so nilasus iran bansa tan lugar ed interon mundo, manga 3.2 bilyon ya totoo so napepeligro.
1 ANTO ’TAY MALARIA?
Say malaria et sakit ya naalad parasite. Kaibad saray sintomas so pampetang, panggoligol, panlinget, sakit na ulo tan laman, panelew, tan panuta. Tubat-tubat irayan sintomas kada 48 anggad 72 oras, depende ed klase na parasite tan no panon kabayag lan mansasakit so too.
2 PANON YA ONKAKAYAT SO MALARIA?
Saray parasite na malaria et melmelanting iran organismo ya tatawagen a Plasmodia. Makaloob irayad dala na toon kinetket na biin ageyet ya Anopheles.
Sarayan parasite et onlad cells na altey, tan ditan ira manparakel.
No omputok iray cells na altey, onkayat iray parasite, ya onatakid red blood cells. Insan ditan mas manparakel iray parasite.
No omputok iray red blood cells, lalon onkayat iray parasite insan atakien day arum nin red blood cells.
Tuloytuloy so iyataki ed red blood cells tan iputok na saratan. Ontubat so sintomas na malaria kada no wala ray omputok ya red blood cells.
3 PANON MON NAPROTEKTAAY SARILIM?
No manaayam kad lugar ya dakel so a-malaria . . .
Seguroen ya
tinambalay insecticide itan.
anggapoy abot odino pilat to.
akasuksok itan a maong ed dukolan.
-
Mangusar na spray ya parad loob na abung ya agbasta-basta naekal so epekto to.
No nayari, mangikabit na screen ed saray puerta tan bintana, tan man-aircon odino electric fan pian naablog iray ageyet.
Mansulong na kawes ya aliwan makolor tan nasakbongan toy interon laman.
No nayari, ag-oonlad masupok iran panaayamay ageyet, tan diad saray ag-onaagus ya danum ya paniiknolan da.
No a-malaria ka, manpatambal kan tampol.
No planom so onlad lugar ya dakel so a-malaria . . .
Amtaen ni kaplesan ya situasyon antis kan onla. Nandurumay klase na parasite na malaria ed nanduruman lugar, kanian akadependid saya no dinan ya tambal so sankaepektiboan. Tan kaukolan mon konsultaey doktor mo no anto ray nepeg mon panalwaran ed bunigas na laman mo.
Legan mon wadman, tumboken iray suhestion ed sayan artikulo parad saray manaayam ed lugar ya dakel so a-malaria.
No a-malaria ka, manpatambal kan tampol. Nalikas mo labat iray sintomas kayari sakey anggad apatiran simba.


text:
Anggapoy Makapanlingkor ed Duaran Katawan
“Anggapo so nayarin manpaaripen ed duaran katawan . . . Agkayo nayarin manpaaripen ed Dios tan ed saray Kayamanan.”
1-3. (a) Antoy kaslakan ya problema na dakel nipaakar ed kuarta, tan antoy iisipen dan solusyon? (Nengnengen so litratod sayan pahina.) (b) Anton problema so onlesa nipaakar ed pamabaleg na anak?
“NAKNAKSAWAN a lanang si asawak ya James no manlalapud trabaho, balet kulang nin siansiay aalmoen to parad pankaukolan mid inagew-agew,” so kuan nen Marilyn. * “Labay koy makatulong ed sikato, tan naisaliwan mi anak min si Jimmy na mararakep ya gamit a singa walad saray kaklase to.” Labay met nen Marilyn so ontulong ed kakanayon to tan mantipon parad arapen. Dakel lan kakaaro to so nan-abroad pian makalmoy baleg ya kuarta. Balet nen sikato lan mismoy maniisip no kasin man-abroad, agsegurado no antoy gawaen to. Akin?
2 Natatakot si Marilyn no antoy nagawad pamilya to tan ed espiritualidad da no onalis. Balet inisip ton wala met iray agagin nan-abroad ya agano, et singa ayos met labat so espiritualidad na pamilya ra. Inisip to met balet no panon ton napabaleg si Jimmy no onarawi. Napabaleg to kasi anak to “diad panagdisiplina tan panamilin nen Jehova” panamegley na Internet?
3 Kinmerew na simbawa si Marilyn. Aglabay nen asawa to ya onalis, balet imbaga ton agto met pigilan. Sikatoy sinimbawa na saray elder tan arum ni diad kongregasyon ya agla onalis, balet wala ray sister ya mangokombinsid sikaton man-abroad. “No inarom so pamilyam, ontuloy ka,” so kuan da. “Makapanlingkor ka met nin siansiad si Jehova.” Anggano manduaruway Marilyn, tinaynan toy James tan Jimmy tan nan-abroad. “Agak manbayag diman,” so kuan to.
OBLIGASYON ED PAMILYA TAN PRINSIPYO NA BIBLIA
4. Akin et dakel so mana-abroad, tan siopa la laingey mangaasikasod ananak da?
4 Aglabay nen Jehova ya naerasan iray lingkor to. Nensaman, wala ray lingkor ton linmad arum a lugar pian ag-ira naerasan. (Sal. 37:25; Uli. 30:8) Singa bilang, imbaki nen patriarkan Jacob iray ilalak to diad Ehipto pian mangaliw na naakan. * (Gen. 42:1, 2) Diad panaon tayo, dakel so mana-abroad aliwan lapud anggapo lay naakan da. Balet ompan dakel so utang da. Say arum et labay da labat ya oninaway bilay na pamilya da. Kanian onla rad lugar ya mas mainomay so makalmoy kuarta. Lapud satan, say mangasikasod menor-de-edad nin ananak et saksakey ya ateng, odino saray atsi tan kuya, bai tan laki, arum a kakanayon, odino kakaaro. Anggano maermen iray mana-abroad ta makaarawi rad asawa o ananak da, isipen na dakel ya atan labat so solusyon ed problema da.
5, 6. (a) Antoy imbangat nen Jesus nipaakar ed liket tan kaligenan? (b) Anto ran materyal a bengatla so imbangat nen Jesus ya ipikasi na saray papatumbok to? (c) Panon itayon bebendisyonan nen Jehova?
5 Nen panaon nen Jesus, dakel met so mairap-bilay, tan nayarin naisip da ya mas maliket tan maligen so bilay da no dakel so kuarta da. (Mar. 14:7) Balet aglabay nen Jesus ya manmatalek irad temporaryo iran bengatla. Labay ton manmatalek irad Lapuan na kayamanan ya agmangangga
6 Diad modelon pikakasi nen Jesus, agto imbangat ya manpikasi tayo parad mainawan bilay. Imbes, imbaga ton manpikasi tayo parad inagew-agew ya pankaukolan tayo, say ‘kanen tayo ed sayan agew.’ Oniay direktan imbaga to: “Agkayo la mantitipon na saray kayamanan diad dalin . . . Imbes, mantipon kayo na saray kayamanan ed tawen.” (Mat. 6:9, 11, 19, 20) Makapanmatalek tayon tooren nen Jehova so sipan ton bendisyonan to itayo. Say bendisyon ya iiter na Dios et aliwa labat ya say panangabobon to, noagta kaibad satan so panamaseguro ya iter ton amin so kaukolan tayo. On, magmaliw labat ya maliket tan maligen so bilay no manmatalek tayod maaron Ama tayo, imbes ya diad kuarta.
7. (a) Siopay angiteran nen Jehova na responsabilidad ya mamabaleg ed ananak? (b) Akin ya kaukolan a wadtan so duaran ateng diad pamabaleg ed ananak?
7 Kaibad ‘pananap nin unona ed inkatunong na Dios’ so panumpal ed obligasyon tayod pamilya diad paraan ya labay nen Jehova. Alimbawa, diad Ganggan ya inter na Dios ed si Moises, niay sakey a prinsipyo ya onaplika met ed saray Kristiano: Kaukolan ya saray atateng a mismo so mangibangat ed ananak da nipaakar ed espiritual. (Basaen so Deuteronomio 6:6, 7.) Inter nen Jehova iyan responsabilidad ed atateng, aliwan diad bai tan laki o diad arum ni. Imbaga nen Arin Solomon: “Ana’ko, denglen mo so panangibangat na amam, tan agmo ikaindan so pamatunong nen inam.” (Uli 1:8) Labay nen Jehova ya wadtan so duaran ateng ya mangigiya tan mangibangat ed ananak da. (Uli. 31:10, 27, 28) No inagew-agew ya narerengel na ananak ed atateng da so nipaakar ed si Jehova tan nanenengneng da ran manlilingkor ed sikato, aligen day alimbawa ra.
AG-IILALOAN IRAN RESULTA
8, 9. (a) Anto ray maslak ya nagagawan pananguman no onarawi so sakey ya ateng? (b) Antoy epekto ed emosyon tan moralidad na pamilya no ag-ira saniiba?
8 Iisipen met na dakel ya mana-abroad iray posiblin problema, balet maslak et agda naiisip no panon ya naapektoay pamilya ra no onarawi ra. (Uli. 22:3) * Kaalis nen Marilyn, diman to alikna ya ansakisakit so makaarawid pamilya. Ontan met so alikna na asawa tan anak to. Mabetbet ya itetepet nen Jimmy ed sikato nen ugaw ni, “Akin et tinaynanan mo ak?” Say plano nen Marilyn ya pigaran bulan labat ya man-abroad et nagmaliw ya pigapigaran taon, tan naaburido ed naimano ton impanguman na pamilya to. Agla labay nen Jimmy so mitongtong ed sikato, tan arawi lay liknaan to. Oniay maer-ermen ya imbaga nen Marilyn: “Agto ak la inaro.”
9 No say atateng tan ananak et agsaniba bilang pamilya, naapektoay emosyon tan moralidad da. * Mas grabe so epekto no say ateng et inmarawi nen ugugaw ni ray ananak to tan abaybayag ya naandi. Impaliwawa nen Marilyn ed si Jimmy ya say gagawaen to et para lanlamang ed pankaabigan to. Balet say pakalikna nen Jimmy et pinaulyanan nen nanay to. Nen unaan et agto labay ya onalis si Marilyn. Balet kada onsempet si nanay to, agto la labay ya wadman. Parad si Jimmy, anggapo lay kanepegan nen nanay to ya aroen tan unoren. Ontan so kaslakan ya nalilikna na anak ya nan-abroad so ateng to.
10. (a) Antoy epektod ananak no mangipapawit labat so ateng na regalo balet agto ra mismon napabaleg? (b) Antoy agnagawaan na ateng no arawid ananak to?
10 Pian naala nen Marilyn so liknaan nen Jimmy, papawitan toy kuarta tan regalo. Balet ta amoria ton iyaarawi to laingey liknaan na anak to. Agto nalilikas ya ibabangat ton mas aroen toy materyal nen say pamilya da tan si Jehova. (Uli. 22:6) “Agka la dia ompapawil,” so kuan nen Jimmy ed sikato. “Mangipawit ka labat.” Diman amoria nen Marilyn ya agto napabaleg so anak to panamegley labat na sulat, tawag, o video chat. Inkuan to: “Agmo nalakap o naangoban so anak mo diad Internet.”
11. (a) Antoy epekto ed relasyon na sanasawa no makaarawi so sakey lapud trabaho? (b) Panon ya amoria na sakey a sister ya kaukolan to lay onsempet?
11 Naapektoan met so relasyon nen Marilyn ed si Jehova tan ed asawa ton si James. Diad sakey simba, sakey agew labat odino kulang ni so pakakapilimog tod kongregasyon, tan kaukolan ton resistian so panedesdes na amo to ya malabay ya misekso ed sikato. Lapud agda napantongtongan nen James iray problema da, sananey so napangibabagaan da, kanian pareho iran akagawa lawari na imoralidad. Amoria nen Marilyn ya anggano ag-ira akikalugoran, agda nauunor so kuan na Biblia ya nepeg dan iter so emosyonal tan seksual ya pankaukolan na balang sakey. Lapud nanarawian ira, agda niiter so panaon tan atension ya manepeg labat a panliketan na sanasawa. (Kanta nen Sol. 1:2; 1 Cor. 7:3, 5) Tan ag-ira makapandayew ya saniba ed si Jehova, kaibay anak da. “Nen arengel kod kombension ya importante so panagdayew na pamilya pian makaliktar itayod baleg ya agew nen Jehova, amoriak ya kaukolan ko lay onsempet,” so kuan nen Marilyn. “Kaukolan kon pabiskegen lamet so espiritualidad ko tan say pamilyak.”
MAONG TAN MAKAPUY YA SIMBAWA
12. Anton simbawa ed Kasulatan so niiter tayod saramay arawid pamilya da?
12 Nandurumay reaksion na totoo ed desisyon nen Marilyn ya onsempet la. Sikatoy kinomendaan na saray elder ed kongregasyon tod abroad lapud pananisia tan pakpel to. Balet aliwan ontan so ginawa na arum ya kapara ton nan-abroad met. Imbes ya aligen day maong ya alimbawa to, didismayaen da. “Ompawil ka met lanlamang dia,” so kuan da. “Antoy pambilay yo ey no onsempet ka?” Imbes ya pakapuyen tayoy liknaan na arum, nepeg tayon ‘panonotan iray malangwer a bibii ya aroen da iray kaasawaan da tan aroen da iray anak da, a mankimey irad abung da,’ diad dilin abung da, “pian agpansalitaan na mauges so salita na Dios.”
13, 14. Akin et kaukolan so pananisia pian niyuna tayoy Jehova imbes ya say labay na pamilya? Mangiter na alimbawa.
13 Dakel ed saray mana-abroad so binmaleg ed kultura ya importantin maong so tradisyon tan responsabilidad ed pamilya, lalo la ed atateng. Kanian kaukolan so mabiskeg ya pananisia pian niyuna na sakey a Kristiano so pamaliket ed si Jehova, aliwan say labay na pamilya to.
14 Konsideraen so agawad si Carin: “Nen inyanak koy Don, wala kamid abroad nen asawak, tan kakkagapok ni labat ya manaaral na Biblia. Iilaloan na pamilyak ya isempet koy Don pian asikasoen na atateng ko ya anggad baleg lay tipon mi.” Nen impilit nen Carin ya sikaton mismoy mangasikasod si Don, sikatoy elekan na saray kakanayon to pati asawa to, tan imbaga ran mangiras. “Diad tua, agko ni tanton natatalosan ed saman no antoy mauges no ipaasikasok si Don ed saray atateng ko ya pigay taon,” so kuan nen Carin. “Balet antak ya say pamabaleg ed anak mi et kimey ya inter nen Jehova ed sikami
15, 16. (a) Ideskribe no panon ya pinabaleg so sakey a sister. (b) Akin ya agto itan inalig ed anak to?
15 Oniay istorya na Tasi ya say ngaran to et Vicky: “Pigaran taon ya si baik so angasikasod siak, walad atateng ko balet imay agik ya bii. Nen inala ak la na atateng ko, anguman lay liknaan kod sikara. Mainomay ya naibaga na agik ed sikara so liknaan to, nalalakap to ra, tan maapit ed sikara. Arawi liknaan kod saray atateng ko, tan irap kon ipanengneng ed sikara so tuan naliliknak anggad imbaleg ko. Impaseguro mi nen agik ed atateng mi ya asikasoen mi ra no ontatken ira. Balet gawaen ko iman lapud obligasyon ko, asikasoen ira balet nen agik lapud inaro to ra.
16 “Natan labay nen nanay ko ya sikaray mamabaleg ed anak kon bii, ya singa impangipudir dad siak ed si baik. Agak inmabuloy,” so kuan nen Vicky. “Labay mi nen asawak ya pabalegen mi anak mi diad paraan nen Jehova. Tan agko labay ya diad arapen et arawi liknaan na anako ed siak.” Naaralan nen Vicky ya maong so pansumpalan no iyuna si Jehova tan saray prinsipyo to nen say kuarta odino labay na pamilya. Malinew so imbaga nen Jesus: “Anggapo so nayarin manpaaripen ed duaran katawan,” ed Dios tan ed Kayamanan.
BENDISYONAN NEN JEHOVA IRAY SAGPOT TAYO
17, 18. (a) Anto ran sipan so lanang ya napanmatalkan na saray Kristiano? (b) Anto ran tepet so ebatan tayo diad ontumbok ya artikulo?
17 Insipan na Ama tayon si Jehova ya iter toy amin ya kaukolan tayo no iyuna tayoy Panarian tan say inkatunong to ed bilay tayo. (Mat. 6:33) Insipan to met ya sikatoy manggawa na “dalan a pawayan” ya agmangikompromiso ed saray prinsipyoy Biblia, anggano mair-irap so probleman dadalanen tayo. (Basaen so 1 Corinto 10:13.) No ‘maanos tayon manalagar,’ tan ‘manmatalek’ ed si Jehova diad ikerew tayoy karunongan tan panangigiya to tan diad pangunor tayod saray ganggan tan prinsipyo to, sikato so onkiwas parad sikatayo. (Sal. 37:5, 7) Talagan bendisyonan toy pansasagpot tayon sikato labat so lingkoran bilang saksakey a tuan Katawan. No iyuna tayoy Jehova, ‘papalaren’ o bendisyonan toy bilay tayo.
18 Antoy nagawaan pian naayos so makapuy ya epekto na inyarawid pamilya? Anto ray praktikal ya paraan pian nalegpet tayoy pamilya tayo ya agtayo la kaukolan so onarawid sikara? Tan panon tayon maaron napaseseg so arum pian duga so magmaliw ya desisyon da? Naebatan irayan tepet diad ontumbok ya artikulo.
^ par. 1 Sinalatan iray ngaran.
^ par. 4 Diad kada inyakar ed Ehipto na saray ilalak nen Jacob, manga anggad taloy simba iran akaarawid saray pamilya da. Nen talagan nanayam lay Jacob tan saray ilalak tod Ehipto, impila da la ray kaasawaan tan ananak da.
^ par. 8 Nengnengen so “Immigration
^ par. 9 Unong ed report ya nanlapud nanduruman bansa, say iyarawi ed asawa o ananak lapud pantrabahod abroad et sengegan na seryoso iran problema. Kaibad satan so pikakalugoran, homoseksualidad, odino insesto. Saray ananak et nayarin nairapan ed eskuelaan, makolkol, maproblema, na-depress, odino salien da ni ingey manbikkel.